title: Moderna museet

text: Moderna Museetin ruotsalaisen ja pohjoismaisen taiteen kokoelmassa on nykyisin noin 3 700 veistosta, maalausta ja installatiota, joista noin 350 teosta on muista pohjoismaista.


title: Moderna museet

text:
Museon 1900-luvun alusta nykypäivään olevan ulkomaisen taiteen kokoelman maalausten ja veistosten määrä on jatkuvasti kasvanut hankintojen, lahjojen ja lahjoitusten avulla
Kokoelmassa on noin 12 000 piirustusta ja akvarellia, 15 000 grafiikan vedosta, 5 000 julistetta ja jonkin verran vähemmän taiteilijakirjoja.
Valokuvamuseon aloittamiseksi Ruotsin valtio osti The Helmut Gernsheim Duplicate Collectionin vuonna 1964.


title: Moderna museet

text: Moderna Museetin elokuva- ja videokoelman perusti kokeellisen elokuvan yhdistys, jonka Pontus Hulten aloitti vuonna 1955.


title: Moderna museet

text: Vuonna 1993 museoon murtauduttiin, ja sieltä varastettiin useita Picasson ja Georges Braquen taideteoksia.


title: Nikkō

text: Nikkō () on Japanin kaupunki Honshūn saarella Kantōn alueella Tochigin prefektuurissa. Se sijaitsee sisämaassa prefektuurin pohjoisosan vuoristoalueella Utsunomiyan luoteispuolella ja rajautuu pohjoisessa Fukushiman prefektuuriin ja lännessä Gunman prefektuuriin. Nikkōssa on 84 293 asukasta (vuonna 2017) ja sen pinta-ala on 1 449,83 neliökilometriä.


title: Nikkō

text: Nikkō on historiallisten nähtävyyksiensä johdosta suosittu matkailukohde. Kaupungissa sijaitsevat muun muassa shōgun Tokugawa Ieyasun mausoleumi Nikkō Tōshō-gū ja vuodelta 767 peräisin oleva Futarasanin pyhäkkö. Nämä rakennukset yhdessä Rinnō-jin temppelin kanssa on otettu Unescon maailmanperintöluetteloon nimellä ”Nikkōn pyhäköt ja temppelit”. Kaupungissa on myös useita tunnettuja kuumia lähteitä. Nikkōn kaupungin länsipuolella sijaitsee Nikkōn kansallispuisto.


title: Nikkō

text: Kaupunkia palvelevat JR Higashi-Nihonin Nikkō-linja, Tōbu-rautateiden Nikkō- ja Kinugawa-linjat, Yagan-rautateiden Aizu Kinugawa -linja sekä Watarase Keikoku -rautateiden Watarase Keikoku -linja.


title: Der Fuehrer’s Face

text: Der Fuehrer’s Face () on vuonna 1943 valmistunut lyhyt piirroselokuva, jonka on tuottanut The Walt Disney Company. Elokuvan työnimenä oli "Donald Duck in Nutzi Land". Kyseessä on toisen maailmansodan aikainen sotapropagandaelokuva, joka pilkkaa natsi-Saksaa. Lyhytelokuvan pääosassa on Aku Ankka. "Der Fuehrer’s Face" voitti vuonna 1943 parhaan lyhytanimaation Oscar-palkinnon.


title: Der Fuehrer’s Face

text: Oliver Wallace sävelsi elokuvan tunnuslaulun ”Der Fuehrer’s Face”, joka parodioi saksalaista sotilasmarssimusiikkia. Huumorimusiikistaan tunnettu Spike Jones orkestereineen julkaisi myös levytyksen samasta kappaleesta.


title: Der Fuehrer’s Face

text: The Walt Disney Company ei esittänyt elokuvaa enää toisen maailmansodan jälkeen. "Der Fuehrer’s Face" palasi luvallisesti julkisuuteen vasta vuonna 2004 DVD-kokoelmassa "Walt Disney Treasures: Walt Disney on the Front Lines". Elokuva sisältyy myös kokoelmaan "Walt Disney Treasures: The Chronological Donald, Volume Two", joka julkaistiin Yhdysvalloissa vuonna 2005; kokoelma julkaistiin myös Euroopassa vuonna 2007, mutta "Der Fuehrer’s Face" ja kaksi muuta piirroselokuvaa jätettiin siitä pois.


title: Der Fuehrer’s Face

text: Alussa univormupukuinen orkesteri marssii ympäri pientä kylää laulaen elokuvaan sävellettyä laulua (säv. Oliver Wallace). Puut ja tuulimyllyt muistuttavat hakaristiä. Orkesteriin kuuluvat myös keisari Hirohito ja Benito Mussolini. Kulkue herättää Aku Ankan ja vie hänet työhön ammus- ja pommitehtaaseen.


title: Der Fuehrer’s Face

text: Tehtaassa Aku joutuu ruuvaamaan liukuhihnalla kulkevien pommien ja ohjusten kärjet kiinni. Työnsä ohessa hänen on tervehdittävä liukuhihnalla kiitäviä Adolf Hitlerin kuvia natsitervehdyksellä ja huutamalla ”Heil Hitler!” joka kuvalle erikseen. Aku joutuu raatamaan pitkään vailla lepoa, mutta hän saa pitää pienen loman kauniissa luontomaisemassa: hänen taakseen lasketaan maisemakuva, ja äänitorvi selittää hänelle, kuinka hauskaa hänellä on. Kohtauksessa pilkataan natseja: kuvakangas on rikkinäinen, eikä Aku koskaan pääse tämän lähemmäs Alppeja.


title: Der Fuehrer’s Face

text: Lopulta Aku menettää järkensä. Surreaalisessa mielipuolisuusjaksossa hän näkee tähtiä ja pelottavia pommeja ja kuulee korvissaan koko ajan "Heil Hitler" -huutoja. Lopulta hän herää omasta sängystään Yhdysvalloissa ja melkein tekee natsitervehdyksen seinällä näkyvälle natsitervehdysasennossa olevalle varjolle, mutta tajuaa kaiken olleen pahaa unta. Hänellä on Yhdysvaltain lipun värinen yöpuku, ja elokuvan lopuksi hän vakuuttaa kiitollisena uskollisuuttaan Yhdysvalloille ja pöydällään olevalle Vapaudenpatsaan pienoismallille. Lopuksi Adolf Hitleriä heitetään tomaatilla kasvoihin.


title: Ian Dury

text: Ian Dury (12. toukokuuta 1942 Upminster, Essex – 27. maaliskuuta 2000) oli englantilainen rock and roll -muusikko ja laulaja. Hänen tunnetuin yhtyeensä oli nimeltään "Ian Dury and the Blockheads".


title: Ian Dury

text: Dury aloitti muusikon uransa vuonna 1970 pubrock-yhtye "Kilburn and the High Roadsin" keulakuvana. Hänen seuraava yhtyeensä oli "Ian Dury and the Blockheads", joka nousi kuuluisuuteen vuonna 1977 ilmestyneellä, rosoista musiikkia ja älykkään ironisia sanoituksia sisältäneellä levyllään "New Boots and Panties". Levyn tunnetuin kappale on ”Sex And Drugs And Rock And Roll”.


title: Ian Dury

text: Vuonna 1979 yhtye julkaisi levyn "Do It Yourself" ja single ”Hit Me With Your Rhythm Stick” nousi Britannian listaykköseksi. Dury jatkoi levyttämistä ja esiintymisiä 1980-luvulla, mutta suosio ei enää pysynyt 1970-luvun lopun tasolla. Niinpä hän siirtyi elokuvien pariin ja näytteli muun muassa Roman Polańskin elokuvassa "Merirosvot" ja Peter Greenawayn elokuvassa "Kokki, varas, vaimo ja rakastaja". Hän kirjoitti musikaalin "Apples", jonka ensi-ilta oli Lontoon Royal Court Theatressa vuonna 1989.


title: Ian Dury

text: Dury sairasti 7-vuotiaana polion ja oli sen seurauksena osittain liikuntavammainen. Hän kampanjoikin jatkuvasti vammaisten hyväksynnän puolesta. Hän kuoli 57-vuotiaana suolistosyöpään maaliskuussa 2000.


title: Tartaani

text: Tartaani (; engl. ja ) on perinteisesti Skotlantiin ja sen klaaneihin yhdistetty ruudullinen villainen kudostekstiili. Yleensä Skotlannin kansallisasuste, kiltti, on valmistettu tartaanikankaasta.


title: Tartaani

text: Vuonna 1815 alettiin virallistaa klaanien tunnusomaisia kankaita, joita klaanien jäsenet käyttivät pukeutumisessaan. Samanlaiset kankaat olivat osoitus verisukulaisuudesta.


title: Tartaani

text: Nykyisin tartaaneja voi rekisteröidä myös suvulle, alueelle, sotilasosastolle, yritykselle tai yhdistykselle.


title: Kaisa Häkkinen

text: Kaisa Mervi Maritta Häkkinen (o.s. "Ranta", s. 17. marraskuuta 1950 Kouvola) on suomalainen professori ja kielitieteilijä. Hän on työskennellyt Turun yliopiston humanistisen tiedekunnan dekaanina ja opettanut suomen kieltä ja kielikunnan historiaa. Elokuussa 2015 Häkkinen jäi eläkkeelle suomen kielen oppiaineen esimiehen ja suomen kielen professorin virasta.


title: Kaisa Häkkinen

text: Häkkisen mielenkiinnon kohteita ovat muun muassa suomen kirjakielen ja sen sukukielten historia, etymologia sekä fennistiikan ja fennougristiikan oppihistoria. Häkkinen on kirjoittanut lukuisia tietokirjoja ja suomen kielen oppikirjoja.


title: Kaisa Häkkinen

text: Häkkinen kirjoitti ylioppilaaksi Kouvolan yhteiskoulusta vuonna 1969. Hän aloitti opinnot Helsingin yliopistossa samana syksynä pääaineenaan suomalais-ugrilainen kielentutkimus ja sivuaineina kotimainen kirjallisuus, fonetiikka ja yleinen kielitiede. Lisäksi Häkkinen opiskeli hieman myös kansanrunoudentutkimusta ja Rooman kirjallisuutta. Hänen fennougristiikan opettajanaan toimi professori Aulis J. Joki. Muita opettajia olivat muiden muassa Mikko Korhonen ja Pekka Sammallahti. Häkkinen teki pro gradu -työnsä jo kolmannen opiskeluvuoden keväällä ja siirtyi syksyllä 1972 Turun yliopistoon suomalais-ugrilaisen kielentutkimuksen assistentiksi. Hän valmistui filosofian kandidaatiksi vuonna 1973 Helsingin yliopistosta.


title: Kaisa Häkkinen

text: Jatko-opinnot ja itsenäisen tutkimustyön Häkkinen aloitti Turussa Alho Alhoniemen johdolla. Fonetiikan opintoja hän jatkoi Kalevi Wiikin oppilaana. Vuonna 1978 Häkkinen valmistui filosofian lisensiaatiksi. Hän toimi assistenttina vuoteen 1979 ja uudelleen vuosina 1981–1982. Vuodet 1979–1981 Häkkinen hoiti Turun yliopiston yleisen kielitieteen apulaisprofessuuria ja vuonna 1983 suomalais-ugrilaisen kielentutkimuksen professuuria. Vuonna 1984 hän toimi jonkin aikaa Suomen Akatemian nuorempana tutkijana ja väitteli samana vuonna suomalais-ugrilaisen kielentutkimuksen oppiaineesta väitöskirjalla "Suomen kielen vanhimmasta sanastosta ja sen tutkimisesta".


title: Kaisa Häkkinen

text: Syksyllä 1984 Häkkinen siirtyi suomen kielen apulaisprofessoriksi Åbo Akademiiin. Vuosina 1993–1996 hän toimi suomen kielen ja kirjallisuuden professorina. Turun yliopiston suomen kielen professorina hän aloitti syyslukukaudella 1999. Vuosina 1992–1993 ja 2001–2002 Häkkinen toimi Suomen Akatemian varttuneena tutkijana. Hän oli Turun yliopiston humanistisen tiedekunnan dekaani ja yliopiston hallituksen jäsen vuosina 2004–2009. Tiedekuntaneuvoston jäsen Häkkinen oli 2000–2009 ja suomalaisen ja yleisen kielitieteen laitoksen laitosneuvoston jäsen vuosina 1999–2009.


title: Kaisa Häkkinen

text: Häkkinen tunnetaan erityisesti suomen kielen kehitystä koskevista tutkimuksistaan sekä niistä kertovista teoksistaan. Häkkinen on ollut erityisen kiinnostunut esimerkiksi vanhoista suomalaisista sanoista ja pyrkinyt selvittämään niiden alkuperän. Tutkimuksen kohteisiin on kuulunut myös se, miten ja millaisiksi sanat ovat muodostuneet ja millaisia muunnelmia niistä on käytössä nykyään.


title: Kaisa Häkkinen

text: Lähes jokainen kielitieteen opiskelija Suomessa törmää Häkkiseen jossain yhteydessä. Hänen teoksensa "Kielitieteen perusteet" on valittu suomen sekä suomalais-ugrilaisten kielten laitoksen pääsykoekirjaksi lähes kaikkiin yliopistoihin useamman kerran peräkkäin. Kirja tarjoaa kattavan pohjatiedon lingvistiikan osa-alueista ja johdattaa kielitieteelliseen ajatteluun.


title: Kaisa Häkkinen

text: Vuonna 2005 Häkkinen palkittiin valtion tiedonjulkistamispalkinnolla kirjastaan "Linnun nimi". Hän on saanut myös Suomen tietokirjailijat ry:n tietokirjailijapalkinnon sekä Elias Lönnrot -palkinnon. Vuonna 2007 Professoriliitto valitsi hänet Vuoden Professoriksi. Kirjoittamistaan kirjoista Häkkinen pitää suosikkinaan juuri "Linnun nimi" -kirjaa.


title: Kaisa Häkkinen

text: Häkkinen on ollut Suomalaisen Tiedeakatemian jäsen vuodesta 2002.


title: Johann Christian Fabricius

text: Johann Christian Fabricius (7. tammikuuta 1745 – 3. maaliskuuta 1808) oli tanskalainen entomologi ja ekonomisti.


title: Johann Christian Fabricius

text: Fabricius syntyi Tønderissa, eteläisessä Jyllannissa. Vuonna 1762 hän pääsi opiskelemaan Kööpenhaminan yliopistoon ja myöhemmin samana vuonna lähti yhdessä ystävänsä ja sukulaisensa Johan Zoëgan kanssa Uppsalaan, missä hän opiskeli kaksi vuotta Carl von Linnén opettamana.


title: Johann Christian Fabricius

text:
Pääasiassa Fabricius tutki niveljalkaisia ja oli hyönteisten sekä hämähäkkien asiantuntija.
Hän kuvasi tieteellisesti kaikkiaan noin 10;ndsb;000 hyönteislajia. Hän oli aikansa johtava hyönteissystemaatikko, ja perusti hyönteisten luokittelun ensisijaisesti niiden suuosien rakenteeseen. Vuodesta 1770 hän oli Kööpenhaminan yliopiston ylimääräinen professori ja vuodesta 1775 lähtien luonnonhistorian ja taloustieteen professori Kielin yliopistossa. Hän vieraili usein Lontoossa tutkimassa sikäläisten hyönteistieteilijöiden kokoelmia, ja vietti myöhemmällä iällä paljon aikaa myös Pariisissa.


title: Johann Christian Fabricius

text: Fabriciuksen päätyö oli kirjasarja "Entomologicae Systematica I-IV" (1792–1794). Sen lisäksi hän kirjoitti kirjat "Genera Insectorum" (1776), "Species Insectorum" (1781), "Mantissa Insectorum" (1787) ja "Supplementum Entomologiae Systematicae" (1798).


title: Toukka

text: Toukka on esimerkiksi hyönteisten ja sammakkoeläinten toinen kehitysvaihe munan jälkeen. Joidenkin hyönteislajien toukat ovat tuholaisia. Joidenkin lajien toukkavaihe kestää varsinaista täysikasvuisuutta pidempään. Joidenkin sammakkoeläinten, kuten aksolotlien toukkavaihekin voi lisääntyä.


title: Malolaktinen käyminen

text: Malolaktinen käyminen on pääasiassa viininvalmistuksessa käytetty menetelmä, jolla pyritään parantamaan viinin makua.


title: Malolaktinen käyminen

text: Malolaktinen käyminen tapahtuu varsinaisen hiivapohjaisen käymisen jälkeen. Malolaktisessa käymisessä tietyt bakteerit muuttavat varsinaisessa alkoholikäymisessä sivutuotteena syntyneen terävän makuisen omenahapon pehmeämmäksi maitohapoksi. Yleisimpinä bakteerina käytetään "Oenococcus oeni" -maitohappobakteeria. Malolaktinen käyminen kestää yleensä 7–8 vuorokautta.


title: Malolaktinen käyminen

text: Malolaktinen käyminen madaltaa viinin happoisuutta, minkä vuoksi sitä käytetään esimerkiksi viileämmillä alueilla tuotettujen happoisten, nuorten viinien jälkikäsittelynä. Myös vahvoja, tanniinisia punaviinejä voidaan käsitellä malolaktisella käymisellä, jolloin ne saadaan juotavaksi nuorempina, ilman pitkää tynnyrikypsytystä.


title: Malolaktinen käyminen

text: Malolaktinen käyminen pehmentää viinin suutuntumaa sekä tuottaa voi- ja toffeemaisia aromeja. Toisaalta se lyhentää viinin pitkäikäisyyttä, eikä malolaktisen käymisen läpikäyneitä viinejä yleensä voida varastoida pitkään.


title: Yhdysvaltain koripallomaajoukkue

text: Yhdysvaltain koripallomaajoukkue edustaa Yhdysvaltoja koripallon maajoukkuekilpailuissa.


title: Yhdysvaltain koripallomaajoukkue

text: Ennen vuotta 1992 Yhdysvallat peluutti maajoukkueessaan amatööripelaajia. Tästä huolimatta se menestyi varsin hyvin kansainvälisissa kilpailuissa, etenkin olympialaisissa, joissa se vuosina 1936–1988 kärsi vain kaksi tappiota kaikkiaan 87:ssä ottelussa saavuttaen yhdeksän kultamitalia ja yhden pronssin.


title: Yhdysvaltain koripallomaajoukkue

text: Vuoden 1936 Berliinin olympialaisissa koripallo oli ensi kertaa virallisena mukana olympialaisissa kisoissa. Yhdysvaltain olympiakarsinnat pidettiin huhtikuussa New Yorkin Madison Square Gardenissa. Karsintoihin kutsuttiin amatööriurheiluliiton mestaruuturnauksen kahden kärkijoukkueen, NMKYn mestarijoukkueen sekä viiden college-sarjojen piirin mestarijoukkueiden pelaajia. Lopulta joukkueeseen valittiin 14 pelaajaa, joista seitsemän "Universal Picturesin" joukkueesta, kuusi "McPherson Globe Refinersistä" sekä college-pelaaja Ralph Bishop. Joukkue saapui Eurooppaan S. S. Manhattan -laivalla ja sai heti kuulla uusista FIBAn tekemistä sääntömuutoksista: kolmen sekunnin säännöstä ja rajoituksesta, jonka mukaan ottelussa sai olla joukkueen käytössä seitsemän pelaajaa. Kuultuaan tästä valmentaja James Needles jakoi joukkueen kahtia siten että Refinersin kuusi pelaajaa ja Bishop muodostivat toisen Universalin pelaajat toisen ryhmän. Kumpikin ryhmä vuorotteli ottelusta otteluun. Yhdysvaltain vaatimuksesta pelaajien pituusrajoitussääntö peruttiin.


title: Yhdysvaltain koripallomaajoukkue

text: Turnauksen ottelut pelattiin ulkokentällä. Yhdysvaltain ensimmäisen vastustajan piti olla Espanja, joka ei kuitenkaan koskaan saapunut paikalle sisällissodan takia ja tulokseksi määrättiin 2-0 -voitto. Toisessa ottelussa vastaan asettui Euroopan mestari Viro, mutta Universalin pelaajista koostunut joukkue voitti helpohkosti 52–28 Frank Lubinin tehtyä 13 pistettä. Filippiinit kaatui 56-23 ja Meksiko 25-10. Loppuottelussa vastaan tuli Kanada. Päivällä oli aiemmin satanut ja kenttä oli huono. Puoliajalla USA johti 15-4, toisella puoliajalla sade jatkui ja pelaamisesta ei ollut tulla mitään. Lopputulos oli 19-8 Yhdysvaltain hyväksi. Kultamitalit jaettiin vain seitsemälle loppuottelussa pelanneelle McPherson Globe Refinersin joukkueen pelaajille ja Universal Studiosin pelaajat jäivät ilman kultamitaleita.


title: Yhdysvaltain koripallomaajoukkue

text: Vuoden 1948 olympialaiset Lontoossa olivat ensimmäiset olympialaiset toisen maailmansodan jälkeen. Yhdysvallat oli yhä maailman johtava koripallovalta. Sota oli runnellut Eurooppaa pahoin eikä eurooppalaisjoukkueilla ollut paljonkaan mahdollisuuksia amerikkalaisjoukkueita vastaan: Lontoon kisoissa viisi kahdeksasta puolivälierien joukkueesta oli Amerikasta.


title: Yhdysvaltain koripallomaajoukkue

text: Yhdysvaltain olympiakarsintojen finaalisisa kohtasivat amatööriurheiliiton mestarijoukkue Phillips 66ers sekä yliopistojen mestari Kentuckyn yliopiston joukkue. Ottelu päättyi 66ersien voittoon 53–49. Maajoukkueen päävelmantajaksi valittiin 66ersien päävalmentaja Omar Browning ja hänen avustajakseen Kentuckyn yliopistolta Adolph Rupp. Ennen olympiakisoja joukkue pelasi harjoitusotteluita Skotlannissa ja kumpikin valmentaja uskoi omien suojattiensa pelaavan keskenään parhaiten. Niinpä päätettiin tehdä hieman vastaavanlainen kahtiajakoratkaisu kuin edellisissäkin kisoissa: yksi viisikko koostui 66ersin miehistä ja toinen pääasiassa Kentuckyn sekä muiden yliopistojen pelaajista.


title: Yhdysvaltain koripallomaajoukkue

text: Itse olympialaisissa Yhdysvallat jyräsi alkupeleissä Sveitsin pistein 86-21 ja Tšekkoslovakian 53-28. Argentiinaa vastaan joukkue oli hetken aikaa vaikeuksissa 66ers-viisikon päästettyä vastustajan 14-9 -johtoon ja Kentuckyn pelaajien tultua kentälle tilanne oli puoliajalla 33-26, mutta Yhdysvaltain joukkue aloitti kirin ja kolme minuuttia ennen loppua peli oli tilanteessa 55–55, ja lopulta ottelu päättyi Yhdysvaltain voittoon 59-57. Seuraavissa peleissä kaatuivatkin helpon oloisesti Egypti pistein 66-28, Peru 61-33, Etelä-Amerikan mestari Uruguay 63-28 ja välierässä Meksiko 71-40.


title: Yhdysvaltain koripallomaajoukkue

text: Loppuottelussa vastaan asettui Ranska, jolla silläkään ei ollut pahemmin mahdollisuuksia yhdysvaltalaisia vastaan. Peli aloitettiin 66ers-viisikolla, mutta tilanteen oltua Yhdysvaltain hyväksi 9-4 valmentaja muutti systeemiä ja ryhtyi tekemään vaihtoja pelaaja kerrallaan. Puoliajalla johto oli jo 28-9 ja lopulta ottelu päättyi voittoon numeroin 65-21.


title: Yhdysvaltain koripallomaajoukkue

text: Ensimmäiset koripallon maailmanmestaruuskilpailut järjestettiin Argentiinan Buenos Airesissa syksyllä vuonna 1950. Yhdysvaltain miehistö koostui kokonaisuudessaan AAU-joukkue Denver Chevroletsin pelaajista.


title: Yhdysvaltain koripallomaajoukkue

text: Yhdysvaltalaispelaajilla oli vaikeaa sopeutua uuteen kansainväliseen ottelupalloon sekä pelialustaan alkukarsintaottelussa Chileä vastaan, jonka se kuitenkin voitti pistein 37-33. Seitsemältä Chilen pelaajalta täyttyi ottelussa virhetili ja joukkueen pelaajat tekivät kaikkiaan 36 virhettä yhdysvaltalaista 21 vastaan. Alkulohkossa Yhdysvallat voitti Euroopan-mestari Egyptin niukasti 34-32, samoin Brasilian 45-42. Toinen kohtaaminen Chileä vastaan päättyi selvään 44-29 -voittoon, ja Ranskakin kaatui helpon oloisesti 48-33. Loppuottelussa vastaan tuli yhtä lailla kaikki ottelunsa voittanut isäntäjoukkue Argentiina 25 000 -päisen kotiyleisön edessä. Puolivälissä tilanne oli Yhdysvalloille 40-37, mutta lopulta isäntäjoukkue vei kultamitalin pistein 64-50. Yhdysvaltain hopeajoukkueessa pelasivat Bob Fisher, Bryce Heffley, Tom Jaquet, Dan Kahler, John Langdon, Les Metzger, J. L. Parks, Jimmy Reese, Don Slocum, John Stanich ja Blake Williams.


title: Yhdysvaltain koripallomaajoukkue

text: Vuoden 1952 Helsingin olympiakisoissa oli ensi kertaa mukana myös Neuvostoliiton joukkue ja otteluissa Yhdysvaltoja vastaan oli erityinen luonne kylmän sodan aikaan.


title: Yhdysvaltain koripallomaajoukkue

text: Yhdysvaltain olympiakomitea oli ottanut käyttöön uuden tavan olympiajoukkueen valintaan. Karsintoihin kutsuttiin yliopistomestarijoukkue, NAIB-liiton mestari, neljä parasta amatööriurheiluliiton joukkuetta sekä kansallisen kutsuturnauksen voittajajoukkue. Lopulta 14-jäsenisessä olympiajoukkueessa – johon kuuluivat Ronald Bontemps, Marcus Freiberger, Wayne Glasgow, Charles Hoag, William Hougland, John Keller, Melvin Kelley, Robert Kenney, Robert Kurland, William Lienhard, Clyde Lovellette, Frank McCabe, Dan Pippin ja Howard Williams – oli seitsemän pelaajaa Kansasin yliopistosta, viisi pelaajaa AAU:n Peoria Caterpillarsista sekä kuusi pelaajaa Phillips 66ersista. Joukkueen päävalmentajana toimi Caterpillarsin Warren Womble.


title: Yhdysvaltain koripallomaajoukkue

text: Alkusarjassa Yhdysvallat kaatoi Unkarin 66-48, Tšekkoslovakian ja Uruguayn 57-44. Neuvostoliittoa vastaan käydyssä kuumatunteisessa ottelussa virhetili täyttyi kuudelta amerikkalais- ja neljältä neuvostoliittolaispelaajalta. Lopulta kamppailu päättyi Yhdysvaltain voittoon pistein 86-58. Chilen USA voitti 103-55, mutta Brasiliaa vastaan oli vaikeampaa ja johto puoliajalla oli vain kaksi pistettä, mutta lopulta pisteet olivat 57-53 Yhdysvalloille. Kun Argentiina kaatui 85-76, oli Yhdysvallat jälleen raivannut tiensä loppuotteluun.


title: Yhdysvaltain koripallomaajoukkue

text: Loppuottelussa Yhdysvallat kohtasi Neuvostoliiton, joka oli voittanut kaikki muut ottelunsa. Neuvostoliitto aloitti tiiviillä puolustusstrategialla, ensimmäisen 10 minuutin jälkeen Yhdysvallat johti 4–3, toisen kymmenminuttisen jälkeen 17–15. Neuvostoliitto jatkoi tiivistä puolustamiseen ja nousi jopa hetkellisesti johtoon toisen puoliajan alkuminuuteilla, mutta lopulta Yhdysvaltain kaukoheittopeli tuotti tulosta ja johti lopulta voittoon ja kolmanteen olympiakultaan pistein 36-25.


title: Yhdysvaltain koripallomaajoukkue

text: Vuoden 1954 koripallon MM-kisat järjestettiin lokaa-marraskuussa Brasilian Rio de Janeirossa. Yhdysvaltojen kaikki pelaajat olivt Peoria Caterpillars -joukkueesta, joka oli voittanut kolmena vuotena peräkkäin voittanut Yhdysvaltain amatöörien mestaruuden. Joukkue oli melko ylivoimainen myös MM-kisoissa, joissa se voitti kaikki yhdeksän otteluaan keskimäärin 25 pisteen erolla vastustajaan.


title: Yhdysvaltain koripallomaajoukkue

text: Karsintaotteluissa kaatuivat Kanada 59-37 ja Peru 73–51. Varsinaisessa lopputurnauksessa kyytiä saivat Filippiinit 49-30 (tosin Yhdysvallat oli ensimmäisen puoliskon jälkeen tappioasemassa 25-22), Ranska 70-49, Uruguay 64-59, toistamiseen Kanada 84-50, Formosa murskalukemin 72-28 samoin kuin Israel 74-30. Loppuottelussa turnauksen kaikki ottelunsa toistaiseksi voittanut isäntäjoukkue Brasilia kärsi myös tappion pistein 62-41 ja näin Yhdysvaltain joukkue, jossa pelasivat Bertram Born, Richard Gott, Forrest Hamilton, Bill Johnson, Allen Kelley, Kirby Minter, Don Penwell, Dick Retherford, Kendall Sheets, Ed Solomon ja Joe Stratton, kirkasti edellisten MM-kisojen hopeansa kultaiseksi.


title: Yhdysvaltain koripallomaajoukkue

text: Vuoden 1956 Melbournen olympiakisoissa Yhdysvaltain joukkue oli ylivoimaisempi kuin koskaan. Joukkue voitti kaikki ottelunsa, keskimäärin 53,5 pisteen erolla vastustajaan. Joukkueen johtohahmoina olivat aikaisemmin samana vuonna San Franciscon yliopiston joukkueen mestaruuteen johdattaneet Bill Russell ja K. C. Jones.


title: Yhdysvaltain koripallomaajoukkue

text: Avausottelussa kyytiä sai Japani 98-40 Russellin taottua 20 pistettä, sitten kaatuivat Thaimaa 101-29, Filippiinit 121-53, Bulgaria 85-44, Brasilia 113-51 ottelussa, jossa yhdeksän yhdysvaltalaispelaajaa teki yli yhdeksän pistettä, Neuvostoliitto 85-55 ja Uruguay 101-38.


title: Yhdysvaltain koripallomaajoukkue

text: Loppuottelussa vastaan tuli jälleen Neuvostoliito. Ensimmäisen puoliskon jälkeen Yhdysvallat johti jo 56-27 ja voitti lopulta pistein 89-55. Kultamitalijoukkueessa pelasivat Dick Boushka, Carl Cain, Charles Darling, William Evans, Gilbert Ford, Burdette Haldorson, William Hougland, Robert Jeangerard, K. C. Jones, Bill Russell, Ron Tomsic ja James Walsh, päävalmentajana toimi 66ersien Gerald Tucker.


title: Yhdysvaltain koripallomaajoukkue

text: Vuoden 1959 MM-kisat oli alun perin määrä järjestää jo vuoden 1958 syksyllä, mutta Santiago de Chilen peliareenan valmistuminen viivästyi ja turnaus päätettiin siirtää seuraavalle tammikuulle ja ottelut ulkokentille. Yhdysvalloissa oli tuolloin kuitenkin koripallosarjat käynnissä, eikä näin maajoukkueisiin voitu valita pelaajia AAU:n tai opistojen sarjoista. Yhdysvallat aikoi aluksi jäädä kokonaan pois turnauksesta, mutta päätti sittemmin osallistua ilmavoimien joukkueella, joka koottiin vapaaehtoisista ilmavoimien lehdessä olleen lehti-ilmoituksen avulla. Ryhmä valittiin 24:stä pelaajasta Andrewsin tukikohdassa joulukuussa pidetyssä tilaisuudessa. Kymmenmiehiseen joukkueeseen valittiin Dick Baker, Jim Coshow, Hank D'Antonio, Bob Hodges, Robert Jeangerard, Henry McDonald, John F. Miller, Ronald Olsen, Virgil Riley, Jerry Vayda, Dick Welsh, Eddie White, joista Jeangerard ja White kuitenkin loukkaantuivat vain päivää ennen Chileen lähtöä.


title: Yhdysvaltain koripallomaajoukkue

text: Yhdysvallat ei kuitenkaan pelannut kisoissa huonosti, vaan voitti alkukierroksilla Argentiinan 87-73, Formosan 81-73 ja Yhdistyneen arabitasavallan 103-58. Bulgarian Yhdysvallat voitti 63-58, Puerto Ricon niukasti 54-53 ja toisen kerran Formosan 85-69, mutta hävisi Neuvostoliitolle pistein 62-37. Isäntäjoukkue Chilen 64-55, mutta hävisi lopulta kultamitalille yltänyt Brasilia oli sille liian taitava ja nopea ja ottelu päättyi tappioon lukemin 81-67. Yhdysvallat saavutti lopulta hopeaa, mitä osaltaan auttoi se, että kaikki ottelunsa voittanut Neuvostoliitto joutui jättämään turnauksen kesken sen kieltäydyttyä tunnustamasta Kiinan tasavaltaa (Formosaa).


title: Yhdysvaltain koripallomaajoukkue

text: Rooman olympialaisissa vuonna 1960 Yhdysvaltain joukkue oli vielä ylivoimaisempi kuin neljä vuotta aikaisemmin Melbournessa. Joukkue, jossa pelasivat Jay Arnette, Walter Bellamy, Robert Boozer, Terry Dischinger, Burdette Haldorson, Darrall Imoff, Allen Kelley, Lester Lane, Jerry Lucas, Oscar Robertson, Adrian Smith ja Jerry West, voitti kaikki ottelut selkein lukemin ja teki keskimäärin 101,9 pistettä ottelua kohti.


title: Yhdysvaltain koripallomaajoukkue

text: Alkukierroksilla kaatuivat Italia 88-54 Smithin ja Robertsonin molempien tehtyä 16 pistettä, Japani 125-66 Lucasin 28 tehtyä 28 pistettä ja Unkari 107-63 Robertsonin 22 ja Lucasin 21 pisteellä. Jatkokierroksilla kyytiä saivat Jugoslavia pistein 104-42 ja Uruguay 108-50, ja Neuvostoliiton 81-57. Loppukierroksilla kyytiä saivat Italia 112-81 Lucasin tehtyä 25 pistettä ja lopulta olympiakullan varmistaneessa ottelussa Brasilia pistein 90-63. Yhdysvaltain joukkueen kymmenestä pelaajasta kahdeksan pelasi uransa aikana vielä ammattilaisliiga NBA:ssa.


title: Yhdysvaltain koripallomaajoukkue

text: Kun vuonna 1989 kansainvälinen koripalloliitto salli ammattilaispelaajien osallistumisen maaotteluihin, sai Yhdysvaltain joukkue käyttöönsä maailman kovimpana koripallosarjana pidetyn NBA-liigan ammattilaistähdet. Tästä lähtien joukkue tunnettiin kolmissa seuraavissa arvokisoissa nimellä The Dream Team, "unelmajoukkue". Alkuperäiseen Dream Teamiin kuuluivat Charles Barkley, Larry Bird, Clyde Drexler, Patrick Ewing, Magic Johnson, Michael Jordan, Christian Laettner, Karl Malone, Chris Mullin, Scottie Pippen, David Robinson ja John Stockton. Joukkuetta valmensi Chuck Daly.


title: Yhdysvaltain koripallomaajoukkue

text: Joukkue voitti vuonna 1992 maanosansa mestaruusturnauksen puhtaalla pelillä. Samana vuonna kultaa tuli ilman tappioita myös Barcelonan olympialaisista. Olympiakisoissa joukkue oli niin ylivoimainen, ettei valmentaja Daly joutunut pitämään yhtään aikalisää.


title: Henrique Hilário

text: Hilário (oik. Henrique Hilário Meireles Alves Sampaio, s. 21. lokakuuta 1975 São Pedro da Cova, Portugali) on portugalilainen jalkapallomaalivahti, joka edustaa Englannin Valioliigassa pelaavaa Chelseaa.


title: Henrique Hilário

text: Hilário siirtyi Chelseaan 1. heinäkuuta 2006 Madeiran Nacionalista. Hänet Englantiin hankkinut Chelsea-valmentaja José Mourinho oli valmentanut häntä jo kaudella 2003/2004, jolloin kumpikin vaikutti FC Porton joukkueessa. Hilario teki ensiesityksensä Chelseassa ottelussa Fulhamia vastaan lokakuussa 2006. Hän on joukkueessa kakkosmaalivahti Petr Čechin ollessa ykkösmaalivahti.


title: Hilário

text: Hilário voi tarkoittaa seuraavia henkilöitä:


title: Nuno Morais

text: Nuno Miguel Barbosa Morais (s. 29. tammikuuta 1984) on portugalilainen jalkapalloilija, joka edustaa Englannin Valioliigan Chelseaa. Moraisin pelipaikka on joko puolustuksen keskustassa tai keskikentällä.


title: Nuno Morais

text: Morais siirtyi Chelseaan elokuussa 2004 FC Penafielistä. Debyyttiottelunsa seurassa hän pelasi tammikuussa 2005, jolloin hän oli kentällä täydet minuutit FA Cupin ottelussa Scunthorpe Unitedia vastaan. Kauden 2005/2006 Morais vietti lainalla CS Maritimossa.


title: Carvaka

text: Carvaka, joka tunnetaan myös nimellä Lokayata tai Carvakan materialistinen traditio, oli muinaisen intialaisen filosofian koulukunta, joka oli avoimesti materialistinen, ateistinen ja empiristinen.


title: Carvaka

text: Carvaka perustui todennäköisesti "Brhaspati Sutraan", joka kirjoitettiin Intiassa noin vuonna 600 eaa. Tämä kirjoitus samoin kuin Carvakan muut alkuperäiset kirjoitukset ovat kuitenkin kadonneet. Liikkeen perustavat teokset tunnetaan ainoastaan katkelmista, joita liikettä vastustaneet hindulaiset ja buddhalaiset ajattelijat liittivät teoksiinsa. Carvaka vaikuttaa kuolleen filosofiana joskus vuoden 1400 jälkeen.


title: Carvaka

text: Liikkeen vastustajien mielestä sen kannattajat vastustivat kaikkea, mikä oli hyvää Vedalaisessa perinteessä. Säilyneiden tekstien perusteella voidaan päätellä, että liikkeen kannattajat kuitenkin pitivät korkeimmassa arvossa totuutta, opillisen järjestelmän eheyttä ja johdonmukaisuutta, sekä ajattelunvapautta.


title: Carvaka

text: Carvakan mukaan elämän keskeinen päämäärä oli mielihyvän ja materian tavoitteleminen. Carvaka ei myöskään noudattanut Vedan kirjoituksia vaan totesi niiden olevan virheellisiä. Carvakojen mukaan Atmania ei ole olemassa, vaan tietoisuus on ihmisen fyysisissä osissa ilmenevä ominaisuus. Tällöin myös jälleensyntymistä ei pystytä todistamaan ja sekin on virheellistä. Carvakat eivät myöskään tunnustaneet Karman käsitettä, vaan sanoivat että teko loppuu kun se on tehty.


title: Carvaka

text: Carvakan mukaan paras hallitsija valtiolle oli Machiavellismin mukainen kuningas, häikäilemätön ja omia etujaan ajava hallitsija.


title: Kehitysfilosofia

text: Kehitysfilosofia on yhteisnimitys materialistiselle ja uskonnonvastaiselle filosofiselle ajattelulle, joka pohjautuu kehitysoppiin eli evoluutioteoriaan ja soveltaa sitä yhteiskunnan tarkasteluun.


title: Kehitysfilosofia

text: Eräs kehitysfilosofian merkittävimpiä teoreetikkoja oli Herbert Spencer (1820-1903). Hänen mukaansa sekä luonnon että ihmisyhteiskuntien kehitystä ohjaavat luonnonvalinta ja olemassaolon taistelu. Hänelle kaikki tapahtuminen oli siirtymistä hajanaisista yhtenäisempiin kokonaisuuksiin, erikoistumista ja siirtymistä järjestyneempään ja määrätympään.


title: Kehitysfilosofia

text: Yksi kehitysfilosofiaan liittyvä sarja teorioita on sosiaalidarvinismi.


title: Interstate Highway System

text: Dwight D. Eisenhower National System of Interstate and Defense Highways eli Interstate Highway System on Yhdysvaltojen valtakunnallinen valtatieverkosto, jonka rakentamisen käynnisti presidentti Dwight D. Eisenhower. Järjestelmän perustana on Federal-Aid Highway Act vuodelta 1956, pidemmin National Interstate and Defense Highways Act. Lain syntymiseen vaikutti Yhdysvaltain autoteollisuuden tarmokas lobbaus ja Eisenhowerin vankka tuki. Eisenhower oli toisen maailmansodan aikana Euroopassa palvellessaan vaikuttunut Hitlerin luomasta moottoritieverkostosta ja nähnyt sen tulevaisuuden liikenteen valtasuonena. Lähtemättömän vaikutuksen häneen oli myös jättänyt kulkeminen halki Yhdysvaltojen pitkin Lincoln Highwayta nuorena sotilaana vuonna 1919.


title: Interstate Highway System

text: Interstate-verkoston pituus oli vuonna 2002 yhteensä 75 198 kilometriä. Interstate Highwayt yhdistävät maan merkittävät kaupungit toisiinsa, ja monista muista maista poiketen moottoritiet kulkevat hyvin usein kaupunkien keskustojen läpi.


title: Interstate Highway System

text: Vuonna 1912 Yhdysvalloissa oli 3,5 miljoonan kilometrin pituinen tieverkosto, mutta asvaltoituja niistä ei ollut ainoatakaan ja vain 300 000 kilometriä oli päällystetty hiekalla, soralla tai kivellä. Asian muuttamiseksi perustettiin "Lincoln Highway Association (LHA)", joka jo seuraavana vuonna päätti tien lopullisen reitin. 1920-luvulla oli jo saatu kehitettyä alempitasoista Highway-järjestelmää osavaltiotasolla, esimerkiksi New Yorkin osavaltion "Parkway System". Autoliikenteen kasvaessa räjähdysmäisesti suunnittelijat näkivät tilanteen vaativan valtakunnallista järjestelmää korvaamaan paikallinen. Tämä sama nähtiin myös muualla autoistuneessa maailmassa, tosin huomattavasti pienemmässä mittakaavassa. Vaikka Interstate-järjestelmän rakentaminen jatkuu, se julistettiin virallisesti valmiiksi jo vuonna 1991 jolloin alkuperäisestä suunnitelmasta oli jäänyt toteuttamatta noin 2,5 kilometriä. Tieverkon rakentamiseen kului 35 vuoden aikana 114 miljardia Yhdysvaltain dollaria.


title: Interstate Highway System

text: Useassa kaupungissa Interstaten johtaessa keskustan halki on rakennusmaan täydellisen hyödyntämisen vuoksi tie rakennettu useaan kerrokseen, tai tiet alittavat rakennukset tunnelissa. Lähes kaikki Interstate-tiet ovat osavaltioiden tai tietulliyhtiöiden ylläpitämiä, vain kolmessa paikassa ne saavat liittovaltion rahoitusta; Woodrow Wilsonin silta, Interstate 95 ja Interstate 495. Muutamissa paikoissa ylläpidosta vastaa paikallishallinto; Baltimoressa Interstate 70 ja 80 kaupungin sisällä, New York Cityssä lyhyt osuus Interstate 278:aa, Washington D.C.:ssä osia Interstate 66, 295, 395, 695 kaupungin sisällä. Interstate-nimitys on käytössä myös Alaskassa ja Puerto Ricossa budjettiteknisistä syistä, vaikka niitä ei ole rakennettu Interstate-standardin mukaisiksi. Puerto Ricossa näistä teistä käytetään nimitystä "Autopistas".


title: Interstate Highway System

text: Lähes kaikki osavaltioiden pääkaupungit on yhdistetty Interstate Highway -järjestelmään, vain viisi kaupunkia on sen ulkopuolella. Määrä vähenee vielä kun Interstate 580 Renon ja Carson Cityn välille Nevadassa valmistuu. Vilkkaimmin liikennöity Interstate Highway -osuus on Interstate 405 Seal Beachissa Kaliforniassa. Vuonna 2002 liikennemääräksi arvioitiin 377 000 ajoneuvoa vuorokaudessa.


title: Interstate Highway System

text: Interstate-verkosto on luotu myös maanpuolustuksellisia tarpeita silmällä pitäen, ja Yhdysvalloissa onkin levinnyt kaupunkitarina siitä, että joka viides maili Interstate-teistä olisi rakennettu niin suoraksi ja tasaiseksi, että niitä voitaisiin käyttää sotilaskoneiden kiitoratana. Tämä tarina ei kuitenkaan pidä paikkaansa.


title: Tuulikello (albumi)

text: Tuulikello on Kaija Koon vuonna 1995 julkaistu albumi. Sitä on myyty yli 100 000 kappaletta. Albumilta julkaistiin viisi singleä: "Menneen talven lumet", "Seuraavassa elämässä", "Taivas sisälläni", "Viisi vuodenaikaa" ja "Maailman tuulet vie".


title: Australiankarjakoira

text: Australiankarjakoira on karjan paimennukseen Australiassa kehitetty keskikokoinen koirarotu. Sen jalostuksessa käytettiin useita koirarotuja sekä dingoja, jotka tuottivat karjakoiralle halutut ominaisuudet: voimakkuuden, kestävyyden, energisyyden, älykkyyden, rohkeuden ja taidon paimentaa.


title: Australiankarjakoira

text: Australiankarjakoira on ruumiinrakenteeltaan sopusuhtainen työkoira. Se on erittäin voimakas, energinen ja ketterä ja sopii siten hyvin erilaisiin käyttötarkoituksiin. Turkki on kaksikerroksinen: lyhyen aluskarvan päällä on tiivis, vedenpitävä päällyskarva. Karvanlähtöaika on kerran tai kaksi vuodessa. Kuono on keskipituinen ja kirsu musta. Silmät ovat tummanruskeat, keskikokoiset korvat pystyt ja terävät. Häntä on tuuhea ja roikkuu rentona, kun koira on paikoillaan ja levollinen. Maissa joissa typistäminen sallitaan, jotkut kasvattajat ovat harjoittaneet hännän typistämistä, mikä ei kuitenkaan ole suotavaa. Koira tarvitsee häntäänsä tasapainon säilyttämiseen ja "peräsimenä".


title: Australiankarjakoira

text: Rodun perusvärit ovat "sininen" (musta päistärikkö tan-merkein) ja "punainen" (ruskea päistärikkö tan-merkein). Pennut syntyvät valkoisina, väri kehittyy vasta myöhemmin. Koiran turkki koostuu valkoisista ja värillisistä karvoista, mutta myös pelkästään värillisistä karvoista koostuvia alueita voi olla päässä tai laikkuina muualla ruumiissa. Päässä ja hännässä ne ovat sallittuja, mutta muualla kehossa ovat ei toivottuja. Täplät ovat todennäköisesti perintöä dalmatialaiselta, jota käytettiin rodun jalostukseen, samoin pentujen valkoinen väri. Raajoissa sekä rinnassa on tan-väriä (vaaleanruskeaa). Mustat merkit päässä ovat sallittuja, mutta muualla ruumiissa eivät toivottavia. Punainen australiankarjakoira on kokonaan punakirjava. Jos merkkejä on, nekin ovat punaisia.


title: Australiankarjakoira

text: Rodun terveystilanne on suhteellisen hyvä.


title: Australiankarjakoira

text: Monien muiden paimenkoirien tapaan australiankarjakoira on hyvin energinen ja aktiivinen. Lisäksi se on älykäs ja tarvitsee liikunnan lisäksi aivojumppaa. Tämän vuoksi sillä on myös korkea työmotivaatio, ja se hoitaa tehtävänsä innokkaasti. Erittäin sopivia lajeja australiankarjakoiran kanssa harrastettaviksi ovat erilaiset koiraurheilulajit kuten agility ja toko. Jatkuva samanlaisena toistuva harjoittelu voi olla koiran mielestä ikävystyttävää, ja se osaa olla itsepäinen. Tylsistyessään australiankarjakoira voi keksiä tuhoisia harrastuksia.


title: Australiankarjakoira

text: Rotu on luonteeltaan varovainen: vieraisiin karjakoira suhtautuu varauksin. Muiden tuttujen koirien kanssa se viihtyy hyvin ja kykenee paimentaessaan tekemään yhteistyötä. Vieraita koiria kohtaan se saattaa joskus käyttäytyä tappelunhaluisesti. Australiankarjakoira paimentaa karjaa hiljaisesti, tarvittaessa näykkimällä niiden kintereitä, ja liiallinen paimennusinto voi aiheuttaa ongelmia kohdistuessaan esimerkiksi lapsiin. Dingolta rotu on perinyt säänkestävyyden, ja koira viihtyykin omistajansa kanssa ulkona myös talvella.


title: Australiankarjakoira

text: Australiankarjakoira on jalostettu 1800-luvulla Australian karjankasvattajien tarpeisiin. Uudisasukkaiden mukanaan tuomat paimenkoirat eivät sopeutuneet Australian vaativiin olosuhteisiin, joten niitä risteytettiin mantereella villeinä elävien dingojen kanssa. Varsinaisen australiankarjakoiran kehitys alkoi, kun Thomas Hall risteytti dingon kanssa kaksi collieta. Risteytyksessä käytetyt koirat olivat blue merle -tyyppiä ja muistuttivat todennäköisesti nykyistä bordercollieta tai partacollieta.


title: Australiankarjakoira

text: Myöhemmin jalostuksessa käytettiin vielä bullterrierejä tarkoituksena saada vahvarakenteisempi koira. Kokeilu osoittautui myöhemmin huonoksi, mutta siitä on yhä jälkiä nykyisessä australiankarjakoirassa. Dalmatiankoiraa on ensimmäisen rotumääritelmän kirjoittajan mukaan käytetty myös australiankarjakoiran jalostukseen , jotta karjakoira tulisi hyvin toimeen hevosten kanssa ja kykenisi niiden kanssa yhteistyöhön. Dingoon australiankarjakoiraa on risteytetty useita kertoja vielä 1900-luvullakin, joten Dingon vaikutus on vahva rodussa. Myös muita rotuja käytettiin, esimerkiksi australiankelpietä, jota kehitettiin samaan aikaan lampaiden paimennukseen. Muiden rotujen osuus on kuitenkin kiistanalainen: australiankarjakoiraa kehitettäessä kokeiltiin paljon erilaisia yhdistelmiä, jotta rodulle saataisiin juuri oikeat ominaisuudet. Ensimmäisen rotumääritelmän kirjoitti Robert Kaleski vuonna 1902.


title: Johnny

text: Johnny on miehen etunimi, muunnos Johannes-nimen englanninkielisestä muodosta John.


title: Johnny

text: Suomessa nimi Johnny on Väestörekisterikeskuksen tietojen mukaan annettu vuoden 2009 loppuun mennessä noin 1 030 henkilölle. Vuodesta 2000 lähtien Johnnyn nimipäivä on suomenruotsalaisen kalenterin mukaan 24. kesäkuuta.


title: Koivuharju (Kemi)

text: Koivuharjun kaupunginosa on pääosin pientalovaltaista asuinaluetta, kerrostaloja löytyy lähinnä Mäntylän ja Koivuharjun osa-alueilta. Kaupunginosa sijaitsee Kemin kaupungin keskustasta pohjoiseen. Lännessä aluetta rajaa meri - Kiikelinlahti - ja idässä Lapintie. Pohjoisessa Koivuharju rajoittuu Karihaaran kaupunginosaan. Koivuharjun kaupunginosa kuuluu Koivuharjun suuralueeseen yhdessä Karihaaran ja Paattion kaupunginosien kanssa.


title: Hebefreeninen skitsofrenia

text: Hebefreeninen skitsofrenia on yksi skitsofrenian muodoista. Se on ennusteeltaan niistä huonoin ja puhkeaa tavallisesti noin 15–25-vuotiaana. Keskimäärin siihen sairastuvat potilaat ovat noin 20-vuotiaita.


title: Hebefreeninen skitsofrenia

text: Hebefreeniselle skitsofrenialle tyypillistä oireita ovat esimerkiksi tunteiden latistuminen, sosiaalinen eristäytyminen ja ajatushäiriöt. Aistiharhat ja harhaluulot ovat monesti lieviä eivätkä hallitse taudinkuvaa. Varhaisia oireita saattavat olla hypokondrisuus ja paranoidiset ajatukset. Sairauden ennustetta heikentää negatiivisten oireiden nopea eteneminen. Yleensä hebefreniaan sairastuvalla nuorella on aiemminkin ollut vahvasti skitsoidinen ja syrjäänvetäytyvä luonne. Sairastumisen riskiä kasvattavat masennuksen ja psykoosin esiintyminen suvussa.


title: Hebefreeninen skitsofrenia

text: Hebefreenisen skitsofrenian esiintyvyys vaihtelee maittain. Se on teollistuneissa maissa yleisempi kuin kehitysmaissa, mutta esimerkiksi Yhdysvalloissa esiintyvyys on verrattain vähäinen.


title: Hebefreeninen skitsofrenia

text: Tästä skitsofrenian sairausmuodosta käytetty nimi "hebefreeninen" tulee nuoruuden jumalattaren Heben nimestä. Tämä taas viittaa sairauden varhaiseen alkamisikään.


title: Hebefreeninen skitsofrenia

text: Koska hebefrenia etenee nopeasti, se on yleensä vaikeahoitoinen. Jo parin vuoden kuluttua sairauden toteamisesta potilaan tunteet saattavat olla täysin latistuneet, hänen puheensa on vaikeasti ymmärrettävää eikä häneen saa kunnolla kontaktia. Kyseessä on krooninen sairaus, jonka oireita voidaan lieventää antipsykoottisella lääkityksellä. Yleensä vaaditaan sairaalahoitoa. Myös hoidettuun hebefreniaan liittyy psykoosioireiden uusiutumisen riski.


title: Aragonian mudéjar-arkkitehtuuri

text: Aragonian mudéjar-arkkitehtuuri on Unescon maailmanperintökohde Aragoniassa, Espanjassa. Siihen kuuluu kymmenen rakennusta, jotka on lisätty listalle vaiheittain. Joukossa on kirkkoja, katedraaleja ja palatsi.


title: Aragonian mudéjar-arkkitehtuuri

text: Mudéjar on paikallinen nimi maureille ja syntyperäisille andalusialaisille, jotka jäivät Espanjaan reconquistan jälkeen, mutta eivät kääntyneet kristinuskoon. Sillä viitataan myös tämän ryhmän omaleimaiseen arkkitehtuuriin 1199-1500-luvuilta. Sille on tyypillistä tiilen käyttö pääasiallisena rakennusmateriaalina, ja länsimaisten tyylien (gotiikka, Romaaninen arkkitehtuuri) tulkinta islamilaisten vaikutteiden kanssa.


title: Falköpingin taistelu

text: Falköpingin taistelu (myös Åslen taistelu) oli helmikuussa vuonna 1389 Falköpingin ulkopuolella Ruotsissa käyty taistelu, jossa Tanskan kuningattaren Margareetan kannattajat löivät Ruotsin kuninkaan Albrekt Mecklenburgilaisen joukot. Falköpingin taistelu ratkaisi käytännössä sen, että Albrekt joutui luopumaan Ruotsin kruunusta (1395).


title: Falköpingin taistelu

text: Keskiajan lopulla oli Ruotsissa Mecklenburgin suvun ja ylimystön välillä paljon epäsopua. Ylimystö tajusi, että ainoa keino päästä eroon Albrekt Mecklenburgilaisesta ja hänen tukijoistaan oli pyytää ulkopuolista apua. He pyysivät apua kuningatar Margaret I:ltä, joka hallitsi Norjaa ja Tanskaa. Margaret lupasi auttaa, ja pian hänet julistettiinkin myös Ruotsin hallitsijaksi.


title: Falköpingin taistelu

text: Kun Albrekt kuuli Margaretin liitosta ruotsalaisylimystön kanssa, hän matkusti synnyinmaahansa Saksaan pyytääkseen apujoukkoja. Samaan aikaan hän ivasi Margaretia "Kuningas housuttomaksi". Albrekt lähetti myös Margaretille tervehdyksen, että hänen tulisi pysyä kotonaan neulomassa.


title: Falköpingin taistelu

text: Vuonna 1389 Margaretin armeija, joka koostui pääasiassa ritareista eri puolilta Skandinaviaa, kohtasi Albrektin armeijan Falköpingin kaupungissa Ruotsissa. Margaretin armeija voitti saksalaiset ja otti Albrektin kiinni laittaen tämän kuudeksi vuodeksi vankilaan. Margaretista tuli Ruotsin hallitsija.


title: Falköpingin taistelu

text: Margaretin aikana Ruotsissa oli keskiajan pisin rauhan jakso.


title: Väinö Hanhijoki

text: Väinö Hanhijoki (6. kesäkuuta 1896 – 16. elokuuta 2005) oli kuollessaan Suomen sen hetken vanhin mies ja toiseksi vanhin asukas. Hanhijoki asui Virroilla.


title: Florala

text: Florala on Yhdysvaltain kaupunki Alabaman osavaltiossa. Se kuuluu Covingtonin piirikuntaan.


title: Florala

text: United States Census Bureaun mukaan Floralan pinta-ala on 28,3 km², josta vettä on 1,1 km². Kaupungissa oli vuoden väestönlaskennan aikaan 1 964 asukasta, 898 taloutta ja 527 perhettä.


title: Recklinghausen

text: Recklinghausen on kaupunki Nordrhein-Westfalenin osavaltiossa, läntisessä Saksassa. Se sijaitsee Ruhrin metropolialueella. Kaupungissa on arviolta 114 330 asukasta (vuonna 2015) ja sen pinta-ala on 66,43 neliökilometriä.


title: Recklinghausen

text: Recklinghausen sai kaupunginoikeudet vuonna 1236. Se kuitenkin mainittiin ensimmäisen kerran teksteissä jo vuonna 1017. Vuonna 1869 kaupungissa alkoi hiilenkaivu, jonka seurauksena kaupungin väkiluku alkoi nopeasti kasvaa. Hiiliteollisuus oli osa kaupunkia 137 vuoden ajan; viimeinen kaivos suljettiin vuonna 2001.


title: Recklinghausen

text: Recklinghausen tunnetaan muun muassa vuonna 1956 perustetusta ikonimuseostaan, joka on lajissaan suurin ortodoksisten valtioiden ulkopuolella. Se sisältää yli 1 000 kappaleen edestä ortodoksista esineistöä Venäjältä, Kreikasta, Balkanin maista, kuten myös koptilaista taidetta Egyptistä.


title: Ilulissat

text: Ilulissat () on Grönlannin kolmanneksi suurin taajama, asukkaita siellä on 4 606. Se sijaitsee Grönlannin länsirannan puolivälissä, 200 km napapiirin pohjoispuolella. Ilulissat tunnetaan laajalti tanskankielisellä nimellään Jakobshavn, Jaakonsatama. Grönlanninkielinen nimi tarkoittaa jäävuoria.


title: Ilulissat

text: Ilulissat on Grönlannin suosituin turistikohde läheisen jäävuonon takia. Jäävuono laskee länteen 40 kilometrin matkan Grönlannin jäätiköltä Disko-lahteen Ilulissatin kaupungin viereen. Sen itäpäässä on Jakobshavnin jäätikkö, joka on pohjoisen pallonpuoliskon eniten jäämassaa tuottava jäätikkö. Se etenee 20–35 metriä vuorokaudessa, ja siitä poikii vuosittain noin 20 miljardia tonnia jäävuoria jotka jatkavat matkaansa pitkin Ilulissatin vuonoa ja edelleen Atlantin valtamerelle. Suurimmat jäävuoret jämähtävät usein kiinni vuonoon leveytensä tai korkeutensa takia, ja saattavat viipyä siinä vuosien ajan, kunnes niiden taakse ahtautuvat uudet jäävuoret pakottavat ne liikkeelle. Ilulissatin jäävuono on Unescon maailmanperintökohde.


title: PZL.37 Łoś

text: PZL.37 Łoś (suomeksi hirvi) oli puolalainen kaksimoottorinen keskiraskas pommikone. Koneen ensimmäinen prototyyppi lensi ensilentonsa 13. joulukuuta vuonna 1936. Konetta pidettiin yhtenä toista maailmansotaa edeltäneen ajan moderneimmista pommikoneista. Puolan lisäksi Romania käytti konetyyppiä sodan aikana ja sekä Saksa että Neuvostoliitto saivat Puolan valtauksen yhteydessä haltuunsa muutaman koneen.


title: Hovgården

text: Hovgården on arkeologinen kohde Adelsön saarella Mälaren-järvessä Tukholman lähistöllä Ekerön kunnassa. Siellä asui viikinkejä 900- ja 1000-luvuilla. Siellä arvellaan olleen heidän kuninkaansa asuinpaikan ja Birkan hallintokeskuksen. Hovgårdenissa on tuhansia kuninkaiden, merkkihenkilöiden ja maanviljelijöiden hautakumpuja viikinkiajoilta. Kaiken kaikkiaan saarelta on tehty yli 3000 arkeologista löytöä, mm. riimukivi.


title: Hovgården

text: Keskiajalla Hovgårdeniin rakennettiin käräjäpaikka ja linna. Maunu Ladonlukko teetti suuria uudistuksia linnaan, jota hän käytti kesäpalatsinaan, ja mm. Ruotsin läänitysjärjestelmä perustettiin siellä vuonna 1279. Hovgården ja Birka ovat Unescon maailmanperintökohde.


title: Silver and Gold

text: Silver and Gold On Iron Maiden -kitaristi Adrian Smithin vuonna 1989 perustaman yhtyeen, ASAPin esikoisalbumi vuodelta 1990. Albumi sai hyvän vastaanoton, ja ylitti kultalevyn oikeuttavan rajan vuonna 1991.


title: Helena (nimi)

text: Helena on naisen etunimi. Suomessa on vuoden 2015 loppuun mennessä ollut kirjoilla 170 555 Helena-nimistä naista ja kymmenkunta miestä. Nimi on peräisin kreikan kielen aurinkoa merkitsevästä sanasta "helios".


title: Helena (nimi)

text: Helenan nimipäivä sekä suomalaisessa että suomenruotsalaisessa nimipäiväkalenterissa 31. heinäkuuta.


title: Helena (nimi)

text: Suomessa nimen suosio yli kaksinkertaistui muutamassa vuodessa Aino Räsäsen Helena-kirjasarjan avausosan "Soita minulle, Helena!" ilmestyttyä vuonna 1945. Kirjoilla oli huomattava vaikutus myös nimien Jari ja Päivi yleisyyteen.


title: Liikennepuisto

text: Liikennepuisto on lähinnä lapsille ja lapsiperheille suunniteltu puisto, jossa lapsia voidaan tutustuttaa liikenteeseen ja sen toimintaan. Lähes kaikissa Suomen liikennepuistoissa on asfalttipäällysteiset 1/2 kertaa normaalia kapeammat tiet ja pienemmät liikennemerkit. Tieasetelmat vaihtelevat yksinkertaisista radoista realistisen näköisiin korttelijärjestelmiin, joissa usein on liikenneympyröitä, liikennevaloja ja risteyksiä. Ajaminen tapahtuu useimmiten yksinkertaisilla polkuautoilla ja alhaisilla nopeuksilla (n. 5 km/h). Joissakin puistoissa on myös poliisiauto opastusta ja neuvontaa varten.


title: Lentua

text: Lentua on kylä Kuhmossa. Se sijaitsee valtatien 912 varrella koilliseen keskustasta Kainuun itärajalla. Nimensä kylä on saanut Lentua-järvestä, joka rajaa kylää yhdessä Ämmänsaareen johtavan maantien 912 kanssa. Kylällä toimii koulu, ja etäisyys Kuhmon keskustaan on noin 15 km.


title: Lentua

text: Tarinan mukaan kylä on saanut nimensä karjalaisukon "olipa se lentua"-tokaisusta koskenlaskun jälkeen.


title: Lentua

text: Vuonna 2000 kylällä asui 224 asukasta, tosin väestönmäärä jatkaa laskuaan. Asukkaiden keski-ikä on 43 vuotta.


title: Rikosposti

text: Rikosposti on suomalainen rikoslehti, joka käsittelee pääasiassa Suomessa tapahtuneita rikoksia aina henkirikoksista varkauksiin. Samaa lajityyppiä edustaa mm. Alibi.


title: Paranoidinen skitsofrenia

text: Paranoidinen skitsofrenia on yksi skitsofrenian muodoista. Nykyisin se on urbaanin kulttuurin yleisin skitsofreniatyyppi; ajalta ennen rajua kaupungistumiskulttuuria (1700–1800-lukua) on kuvailtu enimmäkseen katatonista skitsofreniaa.


title: Paranoidinen skitsofrenia

text: Paranoidiselle skitsofrenialle ominaisia ovat monesti paranoidiset harhaluulot eli vainoamisharhat ja kuuloharhat. Esimerkiksi katatonisia oireita ei yleensä esiinny. Negatiiviset oireet eivät ole taudinkuvassa hallitsevia. Noin 80 % potilaista kokee kuuloharhoja.


title: Paranoidinen skitsofrenia

text: Paranoidinen skitsofrenia tulisi todeta ja hoitaa mahdollisimman varhaisessa vaiheessa. Paranoidisen skitsofrenian ennuste on huomattavasti parempi kuin nuoruusiällä puhkeavan hebefreenisen skitsofrenian. Tavallisesti sopiva antipsykoottinen lääkehoito auttaa potilasta merkittävissä määrin.


title: Paranoidinen skitsofrenia

text: Amfetamiinipsykoosi muistuttaa paranoidista skitsofreniaa.


title: Myrskyluodon Maija

text: Myrskyluodon Maija () on kirjailija Anni Blomqvistin kirjoittamasta viisiosaisesta "Myrskyluoto"-romaanisarjasta dramatisoitu kuusiosainen suomalainen televisiosarja vuodelta 1976. Yleisradion tuottaman sarjan ohjasi Åke Lindman, dramatisoi Benedict Zilliacus, ja sarjan ulkopuolellakin elämään jääneen musiikin sävelsi Lasse Mårtenson. Sarja kuvattiin 1970-luvun puolessa välissä Ahvenanmaalla muun muassa Skarpnåtössä. Päärooleissa ovat Rose-Marie Rosenback ja Leif Sundberg.


title: Myrskyluodon Maija

text: "Myrskyluodon Maijan" ensimmäinen jakso esitettiin 6. huhtikuuta 1976. Sarja on ruotsinkielinen, mutta se nousi Suomessa katsojalukutilastojen kärkeen. Sarja esitettiin myöhemmin samana vuonna myös Ruotsissa, Norjassa ja Tanskassa. Sarjaa on esitetty Suomen televisiossa viimeksi vuosina 2007 ja 2015.


title: Myrskyluodon Maija

text: "Myrskyluodon Maija" kertoo vastanaineiden Maijan ja Jannen elämästä vastoinkäymisineen ja menetyksineen 1800-luvun ulkosaaristossa luonnon armoilla.


title: Myrskyluodon Maija

text: Myrskyluodon Maijan esikuva on Anni Blomqvistin isoisän sisar Maria (Maija) Lovisa Mickelsdotter. Kalastajanvaimo Maria Mickelsdotter syntyi 1824 ja kuoli 1903. Hän eli elämänsä Väderskärin luodolla. Jannen esikuva on Johan Eriksson, joka kuoli vatsavaivoihin 59-vuotiaana.


title: Myrskyluodon Maija

text: "Myrskyluodon Maija" alkaa 1840-luvulta ja päättyy aivan vuosisadan loppuun. Tapahtumat painottuvat kuusi vuosikymmentä kattavan ajanjakson ensimmäiseen kolmannekseen. Tapahtumat 1860-luvun alusta vuoteen 1899 käydään läpi viimeisen jakson jälkipuoliskolla.


title: Myrskyluodon Maija

text: "Myrskyluodon Maijan" näyttelijät ovat ahvenanmaalaisia amatöörinäyttelijöitä. Ajatus harrastajien käytöstä oli Anni Blomqvistin. Rose-Marie Rosenback teki ammattiuransa kartanpiirtäjänä, näyttelijänä hän ei ole työskennellyt 1970-luvun jälkeen. Leif Sundberg jatkoi näyttelijäntyötään harrastuspohjalta, varsinaisen toimeentulonsa hän hankki radiojuontajana Ahvenanmaalla.


title: Myrskyluodon Maija

text: "Myrskyluodon Maijan" musiikin sävelsi Lasse Mårtenson. Teoksen tunnussävelmä "Myrskyluodon Maija" julkaistiin vuonna 1977 instrumentaalilevyllä "Skärgård-Saaristo-Archipelago & Stormskärs Maja". Levy myi kultaa. "Myrskyluodon Maijan" tunnussävelmästä tuli yksi kautta aikain myydyimmistä suomalaisista nuottijulkaisuista ja se lienee Mårtensonin tunnetuin sävelteos. Levyllä on myös muuta musiikkia televisiosarjasta:"Myrskyluodon Maijan" tunnussävelmään teki ruotsinkielisen tekstin Benedict Zilliacus, suomenkielisen tekstin kirjoitti Jukka Virtanen. Kappaleesta on tehty vuosikymmenten varrella lukuisia versioita esittäjinään muun muassa Francis Goya, Linda Lampenius, Karita Mattila ja Pepe Willberg.


title: Myrskyluodon Maija

text: "Myrskyluodon Maija" kuvattiin suureksi osaksi asumattomalla Väderskärin saarella Ahvenanmaan koillisessa saaristossa. Kuvaukset aloitettiin alkuvuodesta 1975 ja ne kestivät runsaan vuoden. Maijan lapsuudenkotiin sijoittuvat tapahtumat kuvattiin Hammarlandissa Ahvenanmaan pääsaaren länsiosassa.


title: Myrskyluodon Maija

text: "Myrskyluodon Maijan" DVD-julkaisuun on sisällytetty vihkonen "Stormskärs Maja bakom kulisserna - Ur Rosis arkiv", johon on koottu kuvaussihteeri Rosi Sonntagin tuotantomapissa säilöttyjä asiakirjoja "Myrskyluodon Maijan" tuotannosta.


title: Myrskyluodon Maija

text: Jukka Kajava kirjoitti Helsingin Sanomissa 22. huhtikuuta 1976: "En ihmettelisi, vaikka Myrskyluodon Maijasta tulisi kansainvälistä ohjelmatavaraa. Sen hartaus, yksinkertaisuus, oikea totisuus hakevat vertaa seurassa kuin seurassa." Savon Sanomien Aimo Siltari arvosti teoksen niin ikään korkealle.


title: Myrskyluodon Maija

text: YLE Export julkaisi "Myrskyluodon Maijan" DVD:nä vuonna 2010. DVD:llä on alkuperäiseltä filmimateriaalilta uudelleen masteroitu anamorfinen 16:9-kuva. Ääni on dolby digital mono. Tekstitys on saatavana sekä suomeksi että ruotsiksi.


title: Pesiöjärvi

text: Pesiöjärvi (usein virheellisesti Pesiönjärvi, kainuun murteella 'pessie') on Oulujoen vesistöalueseen kuuluva Suomussalmen Pesiökylässä sijaitseva järvi, jonka vedet laskevat Pesiönjokea pitkin Pesiönlahteen, ja siten Kiantajärveen. Sen syvimmät kohdat ovat peruskartan mukaan noin 14 metriä (perimätiedon mukaan syvimmät kohdat olisivat jopa 20 metriä). Järvi on pisimmillään noin 10 kilometriä luode-lounas -suunnassa (Myllylahti on pitkä ja kapea lahti kaakkoon kohti Kiantajärveä), ja se on noin viisi kilometriä leveä koillinen-lounas -suunnassa. Järvessä on useita saaria, joista järven luoteisosassa olevat ovat suurimpia. Luoteisosassa sijaitsee myös Kirkkosaari, jossa on hautausmaa.


title: Pesiöjärvi

text: Järven luontaiseen kalakantaan kuuluvat muun muassa ahven, särki, hauki, muikku ja made. Kaloista muikkua ja etenkin kevättalvella madetta on saatavilla myös paikallisista kaupoista. Istutettuja kaloja ovat järvitaimen ja kuha. Myös jokirapuja on järveen laskevissa joissa. Järveen laskevat joet ovat tosin pieniä.


title: Pesiöjärvi

text: Noin puolet järven pinta-alasta on valtion vesialuetta (lähinnä koillisrannat), loppuosa pientä aluetta lukuun ottamatta on paikallisen kalastuskunnan hallinnoimaa.


title: Pesiöjärvi

text: Pesiöjärvestä on aikoinaan viety järvimalmia jalostettavaksi Ämmän ruukille. Ainakin Kuvajanlahdessa malmia esiintyy laattoina.


title: Pesiöjärvi

text: Järvi on suhteellisen kirkasvetinen, tosin hieman ruskeahkon kellertävä humuksen takia. Järven rantojen lähettyvillä on muutamia maatiloja, muulta osin metsät ja suot ympäröivät järveä. Rannat ovat osin kivisiä ja jyrkkiä, osaksi soisia, mutta paikoin myös kauniin keltaisia hiekkarantoja. Myrkyllistä sinilevää ei toistaiseksi ole esiintynyt.


title: Pesiöjärvi

text: Järven rannoilla on useita kymmeniä kesämökkejä. Asutus sijoittuu enimmäkseen järven länsi- ja pohjoisrantaa seuraavan tien varrelle.


title: Pesiöjärvi

text: Järvi ei ole säännöstelty, vuotuinen vedenkorkeuden vaihtelu on luonnonmukaista.


title: Sonda–Mustvee-rata

text: Sonda–Mustvee-rata () on vuosina 1926–1972 käytössä ollut Viron rataverkon rautatie. Se alkoi Tallinna–Narva-radalta Sondan asemalta ja kulki etelään Mustveehen Peipsijärven rannalle. Radan pituus oli 63 kilometriä.


title: Sonda–Mustvee-rata

text: Sondan ja Jõeperen välille rakennettiin puukuljetuksia varten kapearaiteinen rautatie jo vuonna 1916, mutta se purettiin lokakuussa 1922. Seuraavan vuoden kesäkuussa rata rakennettiin kuitenkin uudelleen, ja tällä kertaa se ulotettiin Mustveehen asti. Rata avattiin liikenteelle 1. elokuuta 1926. Radalla oli useita haararatoja metsäteollisuuden kuljetuksia varten.


title: Sonda–Mustvee-rata

text: Rautatie suljettiin kahdessa osassa. Mustveen ja Avinurmen välinen osuus suljettiin kesällä 1968 ja loppuosa Avinurmesta Sondaan 1. toukokuuta 1972.


title: Laugerie Haute

text:
Laugerie Hauten luola sijaitsee Keski-Ranskassa, Perigordin maakunnassa Vezerejoen laaksossa suojaisassa paikassa
kallionjyrkänteen alla. Sieltä on löydetty suurriistan metsästäjiin, mm. Solutrén kulttuuriin liittyviä kivikautisia löytöjä ajalta 35 000-16 000 vuoden takaa.


title: Laugerie Haute

text:
Sieltä on löydettu 42 kerrostumaa. Paikka lienee ollut eläinten vuosittaisten vaellusreittien varrella ja siksi metsästäjille sopiva.
Varhaisimmat luolan kerrostumat ovat Perigordin (n. 35 000-22 000 vuotta sitten) ajoilta, ja paikka hylättiin noin 16 000 vuotta sitten jolloin lähipaikka Laugerie-Basse alkoi kukoistaa.


title: Petteri Ahomaa

text: Jussi Petteri Robert Ahomaa (s. 2. joulukuuta 1970) on suomalainen televisiotuottaja ja entinen Ylen uutisankkuri. Ahomaa tuottaa MTV3-kanavalla alkavaa Uutisvuoto -ohjelmaa. Lisäksi Ahomaa toimii promoottorina 29.6.2019 järjestettävässä Raasepori Festivaali -tapahtumassa yhdessä Kalle Keskisen kanssa.


title: Petteri Ahomaa

text: Solar Filmsillä työskennellyt ja Solar Television Oy:n (nyk. Banijay Finland) toimitusjohtajana ja vastaavana tuottajana toiminut Ahomaa siirtyi Moskito Sport Oy:n palvelukseen elokuussa 2013 . Toimenkuvana oli Nelonen PRO:n Liiga-lähetysten tuottaminen ja studioisännöinti. Ahomaa asui Maltalla vuosina 2015–2017 ja työskenteli freelancerina sisällöntuotannon ja markkinoinnin parissa. Koulutukseltaan Petteri Ahomaa on ylioppilas. Hän on myös opiskellut Turun Kauppakorkeakoulun Media MBA -ohjelmassa.


title: Petteri Ahomaa

text: Ahomaa on toiminut Ylen tv-uutisten ankkurina, toimittajana ja politiikan erikoistoimittajana, sekä kisastudioisäntänä Atlantan ja Naganon olympialaisissa, kuten myös jääkiekon MM-kisoissa 1997–1999. YLE:llä Ahomaa toimi studiotoimittajana vuoden 1999 eduskuntavaalien lähetyksessä, sekä Ruotsin valtiopäivävaalien lähetyksessä vuonna 1998 (yhdessä Jörn Donnerin kanssa). Ahomaa toimi myös Yle TV1:n "Uutisvuoto"-ohjelman tuottajana ja vakiokapteenina vuosina 2017-2018.


title: Petteri Ahomaa

text: Lisäksi hän on juontanut Greed-visailun ja viihdeohjelmat Formula Cafe, EVVK, Ysin Tee, Yle TV1:n Lauantaivekkari sekä Miss Suomi -kilpailun vuonna 2003. Ahomaa on työskennellyt myös Radio Suomen Ylenaikaisessa, Ylen Länsi-Uudenmaan alueradiossa, Länsi-Uusimaa ja Karjaan Seutu -lehdissä, Suomen Golflehdessä ja Suomen Golfliiton tiedottajana. Hän on myös toiminut kolumnistina mm. Cosmopolitan -lehdessä.


title: Petteri Ahomaa

text: Ahomaan tuottamat ohjelmat ovat voittaneet yhteensä kuusi televisioalan ohjelmapalkintoa.


title: Petteri Ahomaa

text: Ahomaa on myös näytellyt Solar Filmsin tuottamissa elokuvissa "Matti" (2006), "Vares – Kaidan tien kulkijat" (2012) ja "Kaappari" (2013).


title: Petteri Ahomaa

text: Ahomaalle on myönnetty Sotainvalidien veljesliiton kultainen ansiomerkki.


title: Petteri Ahomaa

text: Ahomaa meni naimisiin keväällä 2015.


title: Petteri Ahomaa

text: Petteri Ahomaa on tuottanut mm. seuraavat ohjelmat:


title: Phong Nha-Kẻ Bàngin kansallispuisto

text: Phong Nha-Kẻ Bàngin kansallispuisto () on Vietnamin Quảng Bìnhin maakunnassa sijaitseva suuri kansallispuisto. Vuonna 2003 puistosta tehtiin UNESCO:n maailmanperintökohde, ja se on siitä asti kuulunut maailmanperintöluetteloon. Puisto on uusin ja järjestykseltään viides maailmanperintökohde Vietnamissa.


title: Phong Nha-Kẻ Bàngin kansallispuisto

text: Kansallispuisto sijaitsee noin 500 kilometriä Vietnamin pääkaupungista Hanoista etelään. Lännessä kansallispuisto rajautuu Laosille kuuluvaan Hin Namnon luonnonsuojelualueeseen. Kansallispuisto sijaitsee kalkkikivialueella. Pinta-alaa puistolla on 857,54 km² ja puskurivyöhykkeellä puolestaan 1 954 km². Kansallispuisto luotiin suojelemaan yhtä maailman suurimmista karstialueista. Alueella sijaitsee 300 luolaa sekä kalkkikivialueen metsiä.


title: Phong Nha-Kẻ Bàngin kansallispuisto

text: Kansallispuisto on saanut nimensä Phong Nhan luolasta ja Kẻ Bàngin metsästä. Brittiläinen tutkimusryhmä löysi puistosta huhtikuussa 2009 maailman suurimman luolan, Sơn Đoòngin. Pituutta luolalla on yli viisi kilometriä, korkeutta 200 metriä ja leveyttä 150 metriä.


title: Keritseminen

text: Keritseminen on työtehtävä, jossa muun muassa lampaalta (tai myös esimerkiksi alpakalta) ajetaan villa pois. Keritseminen tehdään yleensä keritsimillä tai kerintäkoneella. Keritsemisestä hyötyy sekä eläin, että ihminen, sillä eläin pääsee paksusta ja kuumasta karvapeitteestään ja ihminen saa villaa, josta voi kutoa esimerkiksi lankaa


title: Keritseminen

text: Taitava keritsijä voi keritä päivässä yli 200 lammasta.


title: Keritseminen

text: Australialaiset ovat kehittäneet kemiallisen keritsemismenetelmän, jossa lampaalle annetaan karvanlähtöä aiheuttava proteiinirokote, ja niiden päälle vedetään hiusverkkoa muistuttava verkkopaita. Viikkoa myöhemmin karva irtoaa ilman leikkausta.


title: Myskisorsa

text: Myskisorsa ("Cairina moschata") on iso sorsalintu, jonka luonnollinen esiintymisalue kattaa Meksikon, Keski- ja Etelä-Amerikan. Pieniä luonnonvaraisia kantoja on muodostunut myös Yhdysvaltoihin erityisesti Rio Granden suostoalueelle Teksasiin ja jopa Kanadan eteläosiin. Villiintyneitä myskisorsia tavataan myös Uudessa-Seelannissa ja Euroopassa.


title: Myskisorsa

text: Myskisorsan kesytyshistoria ulottuu kauaksi ennen Kolumbuksen saapumista Amerikkaan 1492. Nykyään myskisorsa, joskus myös myskiankaksi kutsuttu, on yleinen puistolintu ja kesyankka.


title: Myskisorsa

text: Kooltaan tavallista, sinisorsasta jalostettua ankkaa suurempi. Pituus 65-85 cm, paino 2-3 kg. Kesyt urokset voivat painaa jopa 6 kg. Koiras on huomattavasti naarasta suurempi ja värikkäämpi. Luonnossa myskisorsat ovat hyviä lentäjiä, mutta ankkana sen keho on liian tukeva, ja tarhaoloista johtuen sen lentolihakset eivät ole päässeet kehittymään, joten kesyt yksilöt eivät useinkaan pysty lentämään.


title: Myskisorsa

text: Luonnolliselta väriltään myskisorsa on musta, varsinkin koiras on selästä hohtavan vihertävänmusta. Siivellä on laaja valkoinen kuvio. Myös siiven alapinta on laajalti valkoinen. Koiraan nokan tyvellä on kyhmy ja laaja paljasnahkainen, punertava alue, ikään kuin heltta. Luonnonvaraisilla linnuilla, sekä tarhatuilla naarailla ja nuorilla yksilöillä, heltta on hvyin pieni, tai sitä ei ole. Päälaella voi olla kapea töyhtö. Kesyt ankat voivat olla lähes minkä värisiä tahansa mustan ja valkoisen välillä. Sorsalinnuksi sillä on huomattavan pitkä pyrstö ja vahvat kynnet (ks. elinympäristö).


title: Myskisorsa

text: Amerikassa Teksasin eteläosista, Rio Grandelta, Argentiinaan saakka. Egyptissä on todettu vanha luonnonvarainen kanta, mutta sen alkuperästä ei ole tietoa. Myskiankkaa tarhataan ja jalostetaan erittäin yleisesti ympäri maailmaa, etenkin Ranskassa se on hyvin suosittu. Suomessakin myskiankkoja tarhataan sekä liha-ankaksi että puistolammikoiden koristeeksi.


title: Myskisorsa

text: Metsälammet, -purot ja -joet, suot, mangrovemetsiköt. Arka ja omissa oloissaan viihtyvä laji. Muodostaa pieniä, toisinaan kuitenkin jopa sadan yksilön, parvia.


title: Myskisorsa

text: Pesä on puussa, joko kolossa tai jonkin suuren linnun (kalasääski, kotkat) vanhassa pesässä, jopa palmun latvassa. Laatii pesänsä mielellään myös linnunpönttöön. Kermanvärisiä munia on 10-15, haudonta kestää 5 viikkoa. Untuvikot ovat keltaisen ja ruskean kirjavia. On epäselvää, miten poikaset pääsevät pesästä veteen.


title: Myskisorsa

text: Myskisorsa on kaikkiruokainen. Se syö vedestä pieneliöitä, pikkukaloja, sammakoita, vesikasveja jne. Tarhaoloissa jyviä ja esimerkiksi kaurapuuroa sekä tuoreita kasviksia. Tarhassa on aina oltava tarjolla puhdasta vettä, hiekkaa ja kalkkia.


title: Avtomat Fjodorova

text: Avtomat Fjodorova () on Vladimir Fjodorovin Venäjällä vuosien 1913–1916 välillä kehittämä 6,5 × 55 mm Fedorov-kaliiperinen (käytännössä alkuperäistä patruunaa hiukan kevyemmin ladattu 6,5 × 50 mm Arisaka) lyhytrekyylitoiminen automaattikivääri. Ase tuli palveluskäyttöön vuonna 1916 ja sitä valmistettiin noin 3 200 kappaletta. Neuvostoliittolaiset käyttivät kivääriä myös toisen maailmansodan alkuvaiheissa, varsinkin talvisodassa.


title: Nymphetamine

text: Nymphetamine on Cradle of Filthin kuudes täyspitkäksi luokiteltava studioalbumi. Se äänitettiin 2004 ja julkaistiin saman vuoden 28. syyskuuta. Albumi oli yhtyeen ensimmäinen, jolla oli mukana kitaristi James McIlroy.


title: Nymphetamine

text: Nymphetaminen kappale "Nymphetamine (Overdose)" oli vuonna 2005 ehdolla Grammy-palkinnon saajaksi parhaana esityksenä heavy metal -kategoriassa. "Gilded Cunt" nousi heti Metal Top Tenin kärkeen. "Coffin Fodder" mainitaan The IT Crowd -sarjassa.


title: Nymphetamine

text: Nymphetaminella ovat mukana Liv Kristine ja Doug Bradley. Levyn tuottaja oli Rob Caggiano ja levy-yhtiö Roadrunner Records.


title: Nymphetamine

text: Albumista julkaistiin vuonna 2005 kaksois-cd, jonka bonus-levyllä on kaksi uutta kappaletta, nimikappaleesta uusi versio ja kolme cover-kappaletta.King Diamond esiintyy kappaleella "Devil Woman" taustalaulajana.


title: The Book of Taliesyn

text: The Book of Taliesyn on Deep Purplen toinen studioalbumi. Se äänitettiin elokuussa 1968 ja julkaistiin saman vuoden lokakuussa Yhdysvalloissa, mutta vasta heinäkuussa 1969 Britanniassa. Levyn julkaisi Yhdysvalloissa Tetragrammaton Records ja Yhdistyneessä kuningaskunnassa EMI:n Harvest Records.


title: The Book of Taliesyn

text: Tyyliltään albumi on progressiivinen ja kosketinsoittaja Jon Lordin kiinnostus klassiseen musiikkiin on esillä. Ainakin pari kappaletta ("Exposition" ja "Anthem") sisältää lyhyitä pätkiä Johann Sebastian Bachin ja Ludwig van Beethovenin teoksista.


title: The Book of Taliesyn

text: Lainakappaleet "Kentucky Woman" ja "River Deep, Mountain High" julkaistiin singlenä. Instrumentaali "Wring That Neck" puolestaan on yhä suosittu kappale yhtyeen settilistoilla konserteissa.


title: The Book of Taliesyn

text: Vuonna 2000 "The Book of Taliesyn" julkaistiin uudelleen remasteroituna cd-versiona, joka sisältää viisi bonuskappaletta.


title: The Book of Taliesyn

text:
A-puoli
B-puoli


title: The Book of Taliesyn

text: Vuonna 2000 julkaistun remasteroidun CD-version bonuskappaleet:


title: Aladdin Sane

text: Aladdin Sane on David Bowien albumi vuodelta 1973. Se äänitettiin vuosina 1972–1973, ja alkuperäinen versio julkaistiin RCA Recordsilla 13. huhtikuuta 1973.


title: Aladdin Sane

text: Levy, jonka nimi on sanaleikki ”A Lad Insane”, on julkaistu uudelleen vuosina 1990, 1999 ja 2003.


title: Aladdin Sane

text: "Aladdin Sane" nousi ilmestyessään Yhdistyneen kuningaskunnan albumilistalla ensimmäiselle ja Yhdysvalloissa seitsemännelletoista sijalle ollen Bowien siihen asti menestynein albumi.


title: Aladdin Sane

text: Albumi oli tyyliltään rajumpi kuin edellinen albumi, vuoden 1972 "Ziggy Stardust". Yksi albumin uusista soittajista on jazzpianisti Mike Garson, jonka soittotyyli toi merkittävän lisän Bowien soundiin seuraavan parin vuoden ajaksi hänen liityttyään Bowien taustayhtyeeseen.


title: Aladdin Sane

text: Miltei kaikki "Aladdin Sanen" kappaleet olivat Bowien käsialaa. Poikkeuksena ”Let’s Spend the Night Together”, joka on alun perin The Rolling Stonesin kappale vuodelta 1967. Albumilta julkaistiin singleinä ”The Jean Genie” ja ”Drive-In Saturday”. Myöhemmin ”Time” julkaistiin singlenä Yhdysvalloissa ja Japanissa sekä ”Let's Spend the Night Together” Yhdysvalloissa ja Euroopassa. Skotlantilainen laulaja Lulu esitti myöhemmin version kappaleesta ”Watch That Man” ”The Man Who Sold the World” -singlensä b-puolena.


title: Aladdin Sane

text:
Aladdin Sane -hahmo oli eräänlainen amerikkalainen versio Ziggy Stardust -hahmosta. Kun Ziggy Stardust oli enemmän fantasiaa, Aladdin Sane kuvasi realistisemmin elämää ja etenkin sen vaikeaa puolta; huumeita, väkivaltaa ja kuolemaa.A-puoli
B-puoli


title: Intermezzo (täsmennyssivu)

text: Intermezzo on:


title: Langattomat verkot Suomessa

text: Langattomat verkot Suomessa koostuvat yksityisistä ja julkisista langattomista verkoista. Kattavimmat langattomat verkot ovat teleoperaattoreiden matkapuhelinverkkoihin liittyvä GPRS-verkot, jotka kattavat koko maan ja joilla on miljoonia päätelaitteita GPRS-matkapuhelimissa.


title: Langattomat verkot Suomessa

text: GPRS (lyhenne sanoista General Packet Radio Service) on alkuaan GSM-verkossa toimiva pakettikytkentäinen tiedonsiirtopalvelu, jota käytetään pääasiassa langattoman Internet-yhteyden muodostamiseen matkapuhelimen tai GPRS-sovittimen avulla. GPRS-verkot Suomessa toteutettiin kesään 2001 mennessä kaikkien kolmen teleoperaattorin eli Soneran (nyk. TeliaSonera), Radiolinjan (nyk. Elisa) ja DNA:n) verkoissa. Suomessa jokaisella operaattorilla GPRS-yhteys on käytettävissä maanlaajuisesti.


title: Langattomat verkot Suomessa

text: Sana GPRS on käytännössä jäänyt tarkoittamaan 2G- eli GSM-tekniikan pakettidatajärjestelmää, mutta 3GPP käyttää termiä GPRS myös 3G-tekniikan yhteydessä. GPRS-sanomien liityntärajapinnat ovat pitkälti samat, mutta 3G ei tietenkään aseta GSM-järjestelmän mukaisia siirtonopeusrajoituksia, vaan antaa omat nopeusvaihtoehtonsa, jotka ovat tyypillisesti 32kb/s tai 128kb/s monikertoja.


title: Langattomat verkot Suomessa

text: Vanhoja GPRS-verkkoja (siis GSM-pohjaisia) on osittain päivitetty uudempaan EDGE-tekniikkaan, jolla saadaan samasta verkosta lisää siirtokapasiteettia. Viimeaikaiset uusimiset ovat kuitenkin jopa purkaneet GSM/GPRS-verkkoa 3G-verkon tieltä.


title: Langattomat verkot Suomessa

text: Langattomat avoimet paikallisverkot ovat yleensä kuntien tai kunnallisten yhteistyöjärjestöjen tai yliopistojen ylläpitämiä. Myös joitain yksityisiä avoimia langattomia verkkoja löytyy esimerkiksi Helsingistä ja Kouvolasta.


title: Langattomat verkot Suomessa

text: Kaupallisia langattomia WLAN-verkkoja on Suomessa muutamia kymmeniä. Niiden periaatteena on kilpailla samoista asiakkaista kuin ADSL-, WiMAX-, tai 3G-verkot.


title: Langattomat verkot Suomessa

text: Yksityisiä suljettuja verkkoja ovat mm. hotellien asiakkailleen tarjoamat verkot ja yksityisiä avoimia verkkoja on joissain ravintoloissa ja kahviloissa.


title: Langattomat verkot Suomessa

text: Julkisia suljettuja verkkoja on eri laitoksissa ja julkiset avoimet verkot ovat yleensä kirjasto- ja yliopistolaitoksen ylläpitämiä.


title: Langattomat verkot Suomessa

text: Viestintävirasto on ottanut eurooppalaisittain aika tiukan kannan Suomessa WLAN-palveluntarjoajien asemaan ja velvoitteisiin.


title: Langattomat verkot Suomessa

text: Kansainvälisistä kaupallisista verkoista esimerkkinä myös Suomessa toimiva TeliaSonera HomeRun. Tukiasemia löytyy esimerkiksi lentokentillä, käyttömaksut ovat korkeita ja suunnattu yrityskäyttäjille. (Muodostui kun Soneran vastaava wGate palvelu yhdistettiin tuotenimenä Telian HomeRun palveluksi)


title: Langattomat verkot Suomessa

text: Langattomien verkkojen tehtävästä kunnallisena palveluna käydään laajaa keskustelua. Oulun panOULU on esimerkki laajasta ja kattavasta julkisesta avoimesta verkosta, kun taas Helsingissä avoimen verkottamisen laajentaminen on ollut kunnallispoliittinen keskustelun aihe lähinnä siksi, että siellä on myös runsaasti yksityistä tarjontaa, mihin ei ole haluttu kaupungin vaikuttavan tarjoamalla julkisia avoimia verkkoja nykyistä laajemmin.


title: Langattomat verkot Suomessa

text: Hallituksen tietoyhteiskuntaohjelman mobiilityöryhmä ehdotti, että kuntien tietotekniikkapanostusten lisäksi olisi koko maahan saatava avoin langaton verkko vuoteen 2010 mennessä. Maanlaajuista palvelua on tällä hetkellä vain GPRS-palvelut matkapuhelinoperaattoreiden verkoissa, mutta ongelmaksi niissä nähdään hitaus ja heikot vasteajat.


title: Langattomat verkot Suomessa

text: Koko maan kattavaa yksittäistä verkkoa ei ole odotettavissa lähivuosina, vaikka mobiilityöryhmä sitä haluaisikin. Suomeen on mahdollista rakentaa kattava verkko, mutta mikään tällä hetkellä (vuonna 2010) käytössä olevista tekniikoista ei siihen taivu. Koko maan kattaminen onnistuu joko satelliittipalveluna tai vähintään kahdella eri tekniikalla maan pinnalla. Käytännössä sopivaa tekniikkaa ei ole standardina olemassa, sellainen pitäisi kehittää ja mikä pahinta standardoida kansainvälisesti.


title: Langattomat verkot Suomessa

text: 3G-verkkoja on jokaisella matkapuhelinoperaattorilla, mutta niiden kattavuus ei ole maanlaajuinen, vaan laajoja katvealueita esiintyy edelleen. Lapin maakunnassa on esimerkiksi operaattoreiden peittoaluekarttojen mukaan 3G-kuuluvuusaluetta ainoastaan suurimmissa taajamissa ja matkailukeskuksissa. Lisäksi operaattorit itse ovat katteettomalla mainonnallaan saaneet aikaan tilanteen, jossa asiakkaat luulevat kunnollisen 3G-yhteyden saamisen järjestyvän lähes ilmaiseksi ja ilman asiantuntijaa käyttöönotossa.


title: Langattomat verkot Suomessa

text: HSPA koostuu HSDPA:sta sekä HSUPA:sta, jotka nopeuttavat tiedonsiirtoa teoriassa merkittävästi verrattuna perus-3G:hen. Uusimman tekniikan peittoalue kasvaa kohtuullista vauhtia, koska lähes kaikki uudet tukiasemat ovat jo HSPA+ -tekniikkaa. Nopean yhteyden pinta-ala ei kuitenkaan kasva niin kuin mainoksissa, suuret nopeudet ovat käytettävissä vai tukiaseman läheisyydessä.


title: Taddeus Petroskoilainen

text: Pyhä Taddeus Petroskoilainen (; k. 21. elokuuta 1726) eli 1700-luvulla nykyisen Petroskoin lähellä. Saadakseen sanomansa paremmin perille hän tekeytyi ajoittain myös niin sanotuksi Kristuksen tähden houkaksi. Ortodoksinen kirkko muistelee häntä vuosittain kuolinpäivänä 21. elokuuta (3. syyskuuta).


title: Veikkausliigan kausi 2003

text: Veikkausliigan kaudella 2003 Helsingin Jalkapalloklubi voitti mestaruuden.


title: Veikkausliigan kausi 2003

text:
"Mestarien liiga:"
"UEFA Cup:"
"Intertoto Cup:"Rovaniemen Palloseura nousi liigaan yhteismaalein 6–4.


title: Internet Channel

text: Internet Channel on Nintendon ja Opera Softwaren Wiille kehittämä versio www-selain Operasta. Selaimen ilmainen betaversio (mainostetaan "kokeiluversiona") julkaistiin 22. joulukuuta 2006; selaimen lopullinen versio tuli saataville 12. huhtikuuta 2007, ja oli ladattavissa ilmaiseksi aina kesäkuun loppuun 2007 asti. Tämän jälkeen se on maksanut 500 Wii Points -valuutan yksikköä. Käyttäjät, jotka lataavat selaimen ennen 30. kesäkuuta 2007 ei tarvitse tulevaisuudessakaan maksaa selaimen käytöstä. Nykyään sen voi ladata ilmaiseksi Wii Shop Channelista.


title: Internet Channel

text: Selaimen kokeiluversio julkaistiin 22. joulukuuta 2006. Muiden kanavien tapaan Internet Channel käyttää mitä tahansa yhteyttä mikä on määritetty Wiin asetuksissa, ja käyttää hyväksi käyttäjän Internet-yhteyden nopeutta suoraan. Wii toimii kuten PC, eikä ole olemassa kolmannen osapuolen verkkoa, jonka kautta kaikki liikenne ohjattaisiin. Wii ottaa yhteyden reitittimestä/modeemista.


title: Internet Channel

text: Selaimen ohjelmisto tallennetaan Wiin sisäiselle 512 megatavun flash-muistille tai vaihtoehtoisesti SD-muistikortille; väliaikaistiedostot (maksimissaan 5MB kokeiluversiossa) voi kuitenkin tallentaa ainoastaan Wiin sisäiselle muistille. Sovellus käynnistyy muutamassa sekunnissa, kunhan Wiin on ensin yhdistänyt Internetiin langattomasti (802.11g) tai Ethernet-kaapelilla.


title: Internet Channel

text: Selain pystyy näyttämään lähes jokaisen verkkosivun. Useimmille Internetin käyttäjille Wii tarjoaa kaikki toiminnot joita tarvitaan yleisimpien verkkoaktiviteettien suorittamiseen. Wiillä voi käyttää ongelmitta muun muassa MySpace-, eBay-, PayPal-, YouTube- ja Google-sivustojen perusominaisuuksia. Se myös tukee kaikkia Opera 9:ssä nähtyjä verkkostandardeja, kuten JavaScriptiä. Selain voi myös käyttää hyödykseen Ajaxia, RSS:ää, ja Adobe Flash 7:ää. Opera Software on korostanut, että selaimen toiminnallisuus antaa kolmannelle osapuolelle mahdollisuuden kehittää sovelluksia erityisesti Wiin selainta varten. Selain tukee Widgettejä, itsenäisiä verkkoperäisiä sovelluksia, jotka käyttävät Operaa sovellusalustana.


title: Internet Channel

text: Opera Softwaren suunnitelmissa on tehdä selaimesta sopiva olohuoneen ympäristöön. Tietokoneselaimista poiketen tekstin fontista tehdään suurempi ja käyttöliittymästä yksinkertaistetumpi käytön helpottamiseksi. Tällä hetkellä käyttäjä voi zoomata sivuja.


title: Internet Channel

text: Koska selain tukee Flashia (Adobe Flash 7), sillä voi pelata joitakin Flash-pelejä Wii Remotea hyväksi käyttäen. Useita verkkosivuja, kuten WiiCade.com,WiiArcade.com, Wii're Gamers - Arcade, NextGenBooks.com ja MiiBoard.com, on luotu kokoamaan yhteen Wii-ystävällisiä verkkopelejä. Joillakin sivustoilla voi myös pelata hiirelle tarkoitettuja pelejä, joissa vaaditaan kursoria pelaamiseen. Lisäksi on jo olemassa Flash 7 pelejä joiden näppäinkartoitus on tehty Wii Remotea varten. Wii Remotessa on osoitustoiminto, ja siten se toimii myös kuten hiiren kursori.


title: Hoikkatyviset

text: Hoikkatyviset eli kapeatyviset ("Apocrita") on pistiäisten alalahko. Alalahkon nimi tulee takaruumiin etuosan kapeasta ”vyötäröstä”, joka on tunnusomainen suurimmalle osalle siihen kuuluvista hyönteisistä. Hoikkatyviset on perinteisesti jaettu kahteen luokkaan, joilla ei kuitenkaan ole varsinaista taksonomista merkitystä: myrkkypistiäisiin ("Aculeata") ja loispistiäisiin ("Parasitica"). Ensin mainittuun kuuluvilla pistiäisillä takaruumiin kärjessä sijaitseva munanasetin on erikoistunut aseeksi, jolla ne kykenevät ruiskuttamaan myrkkyä saaliiseensa tai viholliseensa. Jälkimmäinen ryhmä on huomattavasti laajempi ja kattaa hieman sekalaisen joukon pistiäisiä, jotka sijoittavat munansa toisiin eläimiin, useimmiten toisten hyönteisten toukkiin.


title: Hoikkatyviset

text: Tunnetuimpia alalahkon yläheimoja ovat myrkkypistiäisiin lukeutuvat "Vespoidea", johon kuluvat muun muassa ampiaiset ja muurahaiset ja "Apoidea", johon kuuluvat mehiläiset ja kimalaiset.


title: Nintendo DS & DSi Browser

text: Nintendo DS Browser on Opera Softwaren ja Nintendon Nintendo DS -konsolille kehittämä Opera-selaimen versio. Selaimesta on omat versiot Nintendo DS:lle ja Nintendo DS Litelle. Sovellus julkaistiin Japanissa 24. heinäkuuta 2006 ja Euroopassa 6. lokakuuta 2006.


title: Nintendo DS & DSi Browser

text: Nintendo DS Browser pohjautuu Opera 8 -selaimen sivunmuotoilujärjestelmään (koodinimi "Presto"). Selainta käytetään Nintendo DS:n kosketusnäytön avulla, jossa käsialatunnistus ja ennalta-arvaava tekstinsyöttö helpottaa sovelluksen ohjaamista. Selain tukee normaaleja tekstin ja kuvien muotoilusääntöjä ja JavaScript-komentosarjoja, mutta Nintendo DS:n alhaisen muisti- ja prosessorikapasiteetin takia, Wii-selaimesta poiketen, Nintendo DS -selain ei tue Flash-, PDF-, audio- ja videoformaatteja. Selain käyttää Nintendo Wi-Fi Connection -WLAN-tekniikkaa Internet-yhteyden muodostamiseen. Nintendo DS Browser ei ole yhteensopiva Nintendo DSi:n kanssa joten sille kehitettiin oma selain nimeltään Nintendo DSi Browser.


title: Nintendo DS & DSi Browser

text: Selain vaatii 10 megatavun lisämuistikortin, joka kuuluu pakettiin. Kortti kytketään GBA-pelien korttipaikkaan. Koska kortista on omat versionsa Nintendo DS:lle ja Nintendo DS Litelle, on Nintendo DS Browserista myynnissä kaksi versiota. DS:n muistilaajennuskorttia voi käyttää DS Litellä, mutta ei toisin päin, koska DS Liten versio kortista on liian pieni DS:llä käytettäväksi.


title: Nintendo DS & DSi Browser

text: Opera-selain julkaistiin vapaasti ladattavana sovelluksena Nintendo DSi:lle. Se on ollut saatavilla siitä lähtien kun DSi julkaistiin ja se on esiladattu uusimpiin Nintendo DSi:in ja kaikkiin Nintendo DSi XL:iin. Tämä versio käyttää Opera Presto 2.1 moottoria, mikä on paljon kehittyneempi.


title: Popper

text: Popper on seuraavien tunnettujen henkilöiden sukunimi:


title: Härmän Liikenne

text: Härmän Liikenne Oy on vuonna 1965 perustettu linja-autoyritys Etelä-Pohjanmaalla Kauhavan Alahärmässä. Yritys harjoittaa tilausliikennettä kotimaahan ja ulkomaille, kaukoliikennettä ja paikallisliikennettä Seinäjoella aputoiminimellä Komia Liikenne. Kaukoliikennettä yritys ajaa lähinnä Pohjanmaan maakuntien alueella. Vuonna 2019 yrityksellä oli liikenteessä 70 linja-autoa. Syksyllä 2014 toimiala laajentui autopesulaan, kun Härmän toimipisteeseen rakennettiin täysimittainen raskaan kaluston pesuhalli. Uusi kolmiharjapesulaite mahdollisti myös asiakkaiden autojen pesut aina henkilöautoista rekkoihin.


title: Härmän Liikenne

text: Vuodesta 1985 lähtien yritystä on johtanut perustajan poika Vesa Salo. Vuonna 2014 toimitusjohtajaksi nimitettiin Sami Heinimäki, Salon jatkaessa hallituksen puheenjohtajana.


title: Härmän Liikenne

text: Härmän Liikenteen imagoa on rakennettu omaan erottuvaan suuntaansa jo vuosia. Tässä keskeinen henkilö on ollut paikkakunnan kuuluisin puukkojunkkari Isoo-Antti, joka on kuvattu yhtiön logossa.


title: Härmän Liikenne

text: Yrityksellä on kolme toimipistettä: Alahärmässä, Seinäjoella ja Ylistarossa ja se työllistää yli 60 henkilöä.


title: Härmän Liikenne

text: Yhtiön perustaja Aarne Salo (1928-1993) aloitti kuorma-autoliikenteen vuonna 1949. Seuraavalla vuosikymmenellä toiminta laajentui taksiin, mutta Salo ehti vuosiksi myös metsurin töihin Amerikan mantereelle lukuisten muiden aikalaistensa tavoin.


title: Härmän Liikenne

text: Seuraavalla vuosikymmenellä perhe pyöritti kuljetustoiminnan ohella paikallista Essoa vuosien 1964-69 aikana. Vuonna 1965 Aarne Salo osti ensimmäisen bussinsa, jonka omistivat Lapuan ammattikoulun 200 opiskelijaa. Tällöin alkoi Härmän Liikenteen toiminta. Omistajat saivat olla kyydissä ilman liikennelupaa, mutta järjestelyä kesti kuitenkin vain muutaman kuukauden.


title: Härmän Liikenne

text: Syrjäkylien koulujen lakkautukset laajensivat linja-autoliiketoimintaa nopeasti 1960- ja 1970-lukujen vaihteessa. Samoihin aikoihin aloitettiin myös tilausajot. Tilausajoja sekä matkoja tehtiin paljon Norjaan ja Neuvostoliittoon. Pisin tilausajo Härmän Liikenteeltä on ajettu 1990-luvun alusta, jolloin kuljetettiin asiakkaita Uralin vuoristolle asti. Kilometriä matkalla kertyi 25 000 ja aikaa kului puolitoista kuukautta.


title: Härmän Liikenne

text: Härmän Liikenteen vaikeimmat vuodet osuivat 1990-luvun alkuun. Lama iski erityisen pahasti yhtiön matkatoimistoliiketoimintaan, mutta ei niinkään linja-autotoimintaan. Yhtiön oma, 1985 perustettu matkatoimisto Jokamatkat jouduttiinkin lopettamaan 1993.


title: Härmän Liikenne

text: Vuodesta 1965 alkaen yritys tunnettiin toiminimellä Aarne Salo. Vuonna 1982 nimeksi tuli Härmän Liikenne Ky ja vuonna 2000 Härmän Liikenne Oy. Vuosina 1986-1989 yritys omisti Sakun Linjat Oy:n Vaasasta. Ylistarossa yhtiön liikenne alkoi yhdellä kaukoliikennevuorolla 1999. Seinäjoelle toiminta laajeni 2010 aluksi tilaus- ja kaukoliikenteellä ja 2013 paikallisliikenteellä. Joulukuussa 2016 yritys osti Seinäjokelaisen Mustajärven Liikenne Oy:n liiketoiminnan ja heinäkuussa 2018 myös peräseinäjokelaisen Myllärin Liikenne Oy:n liiketoiminta siirtyi yhtiölle.


title: Cáceres

text: Cáceres on samannimisen maakunnan pääkaupunki Espanjan länsiosassa Extremaduran itsehallintoalueella. Cáceresin väkiluku on noin 95 000 (2015). Sen kokonaispinta-ala on 1 750,33 km², ja se on siten pinta-alaltaan Espanjan suurin kaupunki.


title: Cáceres

text: Paikallishistoria liittyy läheisesti Cáceresin sijaintiin Vía de la Platan (Hopeatie) varrella. Vía de la Plata yhdisti Sevillan ja Astorgan, ja sitä käyttivät pyhiinvaeltajat matkallaan Santiago de Compostelaan.


title: Cáceres

text: Roomalaiset perustivat Cáceresin nimellä Norba Caesarina vuonna 34 eaa. Vasta arabien saavuttua 1100-luvulla Cáceres saavutti parhaimman loistonsa. Alfonso IX valloitti Cáceresin kristityille 1200-luvulla. Isabella I lopetti 1400-luvulla paikallisten aatelisten alituiset valtakamppailut. Tämän jälkeen kaupunki koki taloudellisen nousukauden, joka johtui etupäässä kaupungin aktiivisesta roolista Amerikan löytämisessä.


title: Cáceres

text: Muurien ympäröimä Cáceres on peräisin enimmäkseen almohadien aikakaudelta; kaupungissa on yhä keskiaikaisia puolustusrakenteita, kuten Bujaco, Yerba ja Horno -tornit 1100-luvulta. Yksi kaupungin arkkitehtuurisesti hienoimmista rakennuksista on Palacio de los Golfines de Abajo (1400-luku). Palatsin julkisivu edustaa renessanssia, ja se on 1500-luvulta. Katolisten monarkkien Ferdinandin ja Isabellan sanotaan vierailleen tässä palatsissa.


title: Cáceres

text: Arco de la Estrella- nimisen holvikaarin kautta pääsee kehämuurin sisälle. Manuel de Lara Churriguera suunnitteli holvikaaren, joka valmistui 1700-luvulla ja korvasi aiemman keskiaikaisen portin.


title: Cáceres

text: Kaupungin keskiaikaisessa keskustassa sijaitsee lukuisia palatseja ja suuria aatelistaloja. Plaza de Santa María -aukion reunalla on useita palatseja, kuten Carvajal. Goottilainen katedraali, Concatedral de Santa María, on 1400-luvulta.


title: Cáceres

text: Vanhakaupunki muodostaa kaupunkikuvaltaan yhtenäisen keskiaikaisen maiseman, ja se on ollut suosittu elokuvien kuvauspaikka. Cáceresin vanhakaupunki on Unescon maailmanperintöluettelon kohde.


title: Archgoat

text: Archgoat on suomalainen black metal -yhtye, sekä Beheritin ja Barathrumin ohella eräs suomen ensimmäisistä black metal -yhtyeistä.


title: Archgoat

text: Archgoat perustettiin vuonna 1989. Sen alkuperäiskokoonpanoon kuuluivat "Angelslayer", "Ritual Butcherer" ja "Blood Desecrator". Yhtyeen ensimmäinen demo oli "Jesus Spawn" (1991). Yhtye hajosi vuoden 1993 lopulla, mutta se perustettiin uudelleen vuonna 2004. Kokoonpano oli sama kuin alkuperäinen, paitsi sessiorumpaliksi tuli "Leneth the Unholy Carnager". Vuonna 2004 julkaistiin 7"-EP nimeltään "Angelslaying Black Fucking Metal", jolla oli vuonna 1993 nauhoitettua materiaalia. Sen ensimmäinen täysimittainen studioalbumi on "Whore of Bethlehem", joka julkaistiin Hammer of Hate -yhtiön kautta 9. syyskuuta 2006. The Light-Devouring Darkness julkaistiin vuonna 2009.


title: HSverkko

text: HSverkko on Helsingin Sanomien yhdessä Fujitsu Servicesin kanssa toteuttama avoin langaton verkko, jolla on kahdeksan tukiasemaa Helsingissä Sanomatalon lähellä. Verkon verkkotunnus, SSID, on "HSverkko".


title: HSverkko

text: Verkon kautta kokeillaan myös uusia palveluita, kuten mobiilia Musiikkilataamoa 3G- ja GPRS Edge-matkapuhelimille.


title: Ängelsberg

text: Ängelsberg (aiemmin Engelsberg) on kylä (pientaajama ja entinen taajama) Fagerstan kunnassa Ruotsin Västmanlandissa. Vuodesta 1990 lähtien se ei enää ole ollut taajama. Ängelsbergin pientaajamassa oli 138 asukasta vuoden 2010 lopussa.


title: Ängelsberg

text: Kylän tuntumassa sijatsee Engelsbergin ruukki vuodelta 1681, joka on Unescon maailmanperintökohde ja osa Bergslagenin ekomuseota. Kylän edustalla on Öljysaareksi (Oljeön) kutsuttu pieni saari, jossa on maailman vanhin säilynyt öljynjalostamo. Sinne pääsee veneellä Ängelsbergin asemalta. Siellä tuotettiin lamppuöljyä, kerosiinia ja voiteluöljyä vuodesta 1875 viidenkymmenen vuoden ajan. 1900-luvun alussa Ängelsberg oli suosittu lomanviettopaikkakunta, ja tukholmalaisarkkitehti Isac Clason on piirtänyt sinne koristeellisia puuhuviloita. Niiden innoittamana myös paikalliset rakennusmestarit alkoivat lisätä taloihin torneja ja kuisteja.


title: Kornili Paleostrovilainen

text: Pyhittäjä Kornili Paleostrovilainen (nimi on toisissa lähteissä Kornilo Aunukselainen) syntyi Pihkovassa (Pskov) Venäjällä. Hän perusti Äänisjärvellä sijaitsevan Palin eli Paleostrovin saarella olevan Kaikkein Pyhimmän Jumalansynnyttäjän syntymälle pyhitetyn luostarin joskus 1300- ja 1400-lukujen taitteessa.


title: Kornili Paleostrovilainen

text: Pyhittäjä Kornili Paleostrovilainen kuoli noin vuonna 1420. Suomen ortodoksinen kirkko kunnioittaa pyhittäjä Kornili Paleostrovilaista Karjalan valistajana ja muistelee häntä vuosittain 19. päivänä toukokuuta sekä Karjalan valistajien päivän yhteydessä lokakuun viimeisen päivän ja marraskuun 6. päivän välisenä lauantaina.


title: James Kwalia C'Kurui

text: James Kwalia C'Kurui (alk. James Kwalia Chepkurui, s. 12. kesäkuuta 1984 Trans Nzoia, Kenia) on kenialaissyntyinen kestävyys- ja maastojuoksija, joka on edustanut 28. lokakuuta 2004 lähtien Qataria.


title: James Kwalia C'Kurui

text: C'Kurui voitti pronssia alle 18-vuotiaiden MM-kilpailuissa 2001 Debrecenissä 3 000 metrin juoksussa ajalla 7.57,71. hän oli samalla matkalla viides ajalla 7.41,40. Seuraavana vuonna hän oli toinen ajalla 7.39,40. Maastojuoksun MM-kisoissa 2005 hän juoksi lyhyellä matkalla viidenneksitoista ja oli samalla voittamassa joukkuekilpailun pronssia Qatarin joukkueessa. Helsingin MM-kisoissa hän sijoittui 5 000 metrin juoksussa kolmanneksitoista ajalla 13.38,90. Kauden lopussa hän oli 5 000 metrillä kuudes. Fukuokan maastojuoksun MM-kisoissa 2006 hän oli lyhyellä matkalla neljäskymmeneskolmas. Vuonna 2008 hän juoksi 3 000 metrin juoksussa yhdeksänneksi Valencian MM-hallikilpailuissa ja 5 000 metrillä kahdeksanneksi Pekingin olympialaisissa. Berliinin MM-kilpailuissa 2009 hän juoksi 5 000 metrillä kolmanneksi ajalla 13.17,78. Dohan sisäratojen MM-kilpailuissa 2010 hän oli 3 000 metrin kahdeksas.


title: Tony Hawk’s Pro Skater

text: Tony Hawk’s Pro Skater (Euroopassa nimellä "Tony Hawk’s Skateboarding") on Neversoftin kehittämä ja Activisionin julkaisema "Tony Hawk’s" -pelisarjan ensimmäinen osa. Peli on julkaistu PlayStationille, Nintendo 64:lle, Game Boy Colorille, Sega Dreamcastille ja N-Gagelle.


title: Tony Hawk’s Pro Skater

text: Pelaaja ohjaa yhtä pelin 10 rullalautailijasta ja yrittää suorittaa jokaisessa pelin tasossa erilaisia tehtäviä. Yhden tehtävän suorittamisesta saa yhden tapen (videokasetin). Kun pelaajalla on tarpeeksi monta videokasettia, avautuu uusia tasoja pelattavaksi.


title: Tony Hawk’s Pro Skater

text: Jokaisessa tasossa on kaksi eri pistetavoitetta, High score ja Pro score-tavoitteet. Tämän lisäksi kentistä löytyy SKATE-kirjainten ja Hidden tapen metsästystä. Viides tehtävä on erilaisten objektien keräilyä (esimerkiksi Warehousessa laatikoiden kaatelu ja San Franciscossa poliisiautojen grindaaminen)


title: Tony Hawk’s Pro Skater

text: Skatepark, Burnside ja Roswell ovat turnauskenttiä, joissa tehtävien suorittamisen sijasta järjestetään pienimuotoinen kilpailu. Pelaajan tulee sijoittua kolmen kärkeen turnauksessa, jotta uusi kenttä avautuu pelattavaksi. Jos pelaaja onnistuu sijoittautumaan jokaisessa kilpailussa ykköseksi kultamitalisijoitukselle, pelaaja palkitaan loppuvideolla, jossa näytetään pelattavan hahmon erilaisia skeittiklippejä. Jokaisella pelihahmolla on erilainen loppuvideo.Peli menestyi hyvin ja on myöhemmin kehittynyt jatko-osineen kokonaiseksi pelisarjaksi. Maailmanlaajuisesti "Tony Hawk’s Pro Skateria" myytiin 4,42 miljoonaa kappaletta, joista 1,51 miljoonaa kappaletta Euroopassa.


title: Kristiinankaupungin rautatieasema

text: Kristiinankaupungin rautatieasema (, ) oli rautatieasema Suomen rataverkkoon kuuluneella rataosalla . Liikennepaikka oli rataosuuden pääteasema, ja sieltä oli ratayhteys Kristiinankaupungin satamaan. Asemalla oli myös pieni veturitalli.


title: Kristiinankaupungin rautatieasema

text: Rataosuus valmistui vuonna 1913, ja radan rakentamistöiden yhteydessä valmistunut jugend-tyylinen asemarakennus on Thure Hellströmin suunnittelema.


title: Kristiinankaupungin rautatieasema

text: Henkilöliikenne Kristiinankaupunkiin lakkautettiin vuonna 1968 ja tavaraliikenne vuonna 1982. Lakkautuksen jälkeen seurasi radan purkaminen, ja rautatien rakennukset siirtyivät eri vaiheiden kautta yksityisomistukseen. Asemarakennusta on kunnostettu 1990-luvulta lähtien.


title: Tony Hawk’s (pelisarja)

text: Tony Hawk’s on rullalautailuaiheinen urheilupelisarja, joka on nimetty rullalautailija Tony Hawkin mukaan. Sarjan ensimmäisen osan, Neversoftin kehittämän "Tony Hawk's Pro Skaterin" julkaisi Activision vuonna 1999 PlayStationille ja Sega Dreamcastille. Ensimmäisen pelin suosion myötä Activision on julkaissut useita, eri pelitalojen kehittämiä "Tony Hawk’s" -pelejä.


title: Tony Hawk’s (pelisarja)

text: Peleissä pelaaja ohjaa rullalautailijaa, joka liikkuu kolmiulotteisella kentällä suorittaen erilaisia temppuja. Pelit sisältävät monia pelimuotoja: yksinpelissä pelaaja suorittaa erilaisia tehtäviä, kilpailee tietokoneen ohjaamien skeittaajien kanssa, suorittaa kilpajuoksuja ja yrittää rikkoa omia ennätyksiään; moninpelissä pelaajat ottavat temppukisoja toisiaan vastaan, pelaavat lipunryöstöä tai deathmatchia. Pelaaja voi valita pelihahmonsa valmiiden rullalautailijoiden joukosta tai tehdä itselleen oman hahmon. Tavallisia, useissa peleissä esiintyviä pelihahmoja ovat muun muassa Tony Hawk, Bam Margera ja Wee-Man.


title: Tony Hawk’s (pelisarja)

text: Tony Hawk’s -pelisarja


title: Tony Hawk’s (pelisarja)

text:
Sisarsarjat
Uudelleenjulkaisut
"Tony Hawk’s" -peleissä on mukana saavutuksilla avattavia hahmoja.


title: Tony Hawk’s (pelisarja)

text: Julkisuushenkilöitä


title: Tony Hawk’s (pelisarja)

text: Kuvitteelliset hahmot


title: Sainet

text: Sainet (aiemmin Wireless Lappeenranta) on Lappeenrannan teknillisen yliopiston Tietotekniikan laitoksen toteuttama avoin langaton tietoliikenneverkko Lappeenrannan alueella.


title: Sainet

text: Verkon merkittävimmät vaikutusalueet ovat Lappeenrannan satama, Lappeenrannan keskusta ja Lappeenrannan teknillisen yliopiston opiskelijoiden asuma-alue.


title: Geremi

text: Geremi Nijtap, koko nimeltään Geremi Sorele Njitap Fotso (s. 20. joulukuuta 1978 Bafoussam, Kamerun) on kamerunilainen jalkapalloilija. Hän edustaa kreikkalaista Larissaa.


title: Geremi

text: Geremi aloitti ammattilaisuransa kaudella 1995–1996 Racing Bafoussamissa. Hän edusti myös paraguaylaista Cerro Porteñoa ja turkkilaista Genclerbirligiä ennen siirtymistään Real Madridiin vuonna 1999. Hän edusti espanjalaisseuraa vuoteen 2002 asti. Kauden 2002–2003 Geremi pelasi lainalla Middlesbroughissa, ja tuon kauden jälkeen Chelsea osti hänet kuudella miljoonalla punnalla. Kesällä 2007 Geremi siirtyi Newcastleen ilmaisella siirrolla kolmen vuoden sopimuksella. Tammikuussa 2010 hän siirtyi puolentoista vuoden sopimuksella turkkilaiseen Ankaragücün joukkueeseen. Elokuussa 2010 hän siirtyi kaksivuotisella sopimuksella kreikkalaiseen Larissan joukkueeseen.


title: Geremi

text: Kamerunin maajoukkueessa Geremi on pelannut 49 ottelua ja tehnyt niissä yhden maalin. Maajoukkuedebyyttinsä hän teki vuonna 1996. Hän oli lisäksi mukana vuoden 2000 Sydneyn olympialaisissa, joissa "Kamerunin leijonat" voitti olympiakultaa.


title: Carlo Cudicini

text: Carlo Cudicini (s. 6. syyskuuta 1973 Milano, Italia) on italialainen jalkapallomaalivahti. Cudicini on 183 senttimetriä pitkä.


title: Carlo Cudicini

text: Cudicini aloitti ammattilaisuransa kaudella 1991–1992 AC Milanin joukkueessa. Hän ei kuitenkaan koskaan saanut peliaikaa milanolaisjätin riveissä, ja kävi muun muassa lainalla Comossa. Kaudeksi 1995–1996 Cudicini siirtyi AC Pratoon, josta seuraavaksi kaudeksi takaisin huippuseuraan, tällä kertaa roomalaiseen SS Lazioon. Laziossa hänelle ei kuitenkaan tarjottu vastuuta, ja vuosina 1997–1999 Cudicini pelasi Castel di Sangrossa.


title: Carlo Cudicini

text: Vuonna 1999 hän siirtyi Englantiin valioliigaseura Chelseaan. Cudicini pelasi kymmenkautisen Chelsea-uransa aikana vuoteen 2004 asti joukkueen ykkösmaalivahtina, kunnes tšekkiläisen Petr Čechin saavuttua seuraan Cudicini sai tyytyä kakkosmaalivahdin rooliin.


title: Carlo Cudicini

text: 26. tammikuuta 2009 toinen lontoolainen seura Tottenham Hotspur hankki Cudicinin ilmaiseksi Chelseasta. Chelsea salli pitkäaikaisen pelaajansa siirtyä ilmaiseksi, sillä hänen Chelsea-sopimuksensa olisi loppunut kesällä 2009.


title: Carlo Cudicini

text: Italian nuorten maajoukkueissakin pelannut Cudicini on toisen polven huippujalkapalloilija. Hänen isänsä Fabio Cudicini pelasi maalivahtina muun muassa AC Milanissa ja AS Romassa.


title: Jonathan Frakes

text: Jonathan Scott Frakes (s. 19. elokuuta 1952 Bellefonte, Pennsylvania) on yhdysvaltalainen näyttelijä ja elokuvaohjaaja. Hänet tunnetaan komentaja William Rikerin roolista televisiosarjassa "Star Trek – uusi sukupolvi". Nykyisin Frakes on keskittynyt enemmän ohjaamiseen. Hänellä on näyttelijävaimonsa Genie Francisin kanssa kaksi lasta ja he asuvat Mainessa.


title: Jonathan Frakes

text: Frakes syntyi Bellefontessa, mutta kasvoi Bethlehemissä, Pennsylvaniassa. Hänen isänsä James R. Frakes, joka oli toiminut New York Times Book Review’n kirjallisuuskriitikkona ja Lehigh’n yliopiston professorina, kuoli vuoden 2002 alussa. Frakesin veli Daniel kuoli haimasyöpään 1997.


title: Jonathan Frakes

text: Frakes muutti New Yorkiin 1970-luvun alussa ja liittyi The Impossible Ragtime Theateriin. Frakesin ensimmäinen Broadway-esiintyminen tapahtui musikaalissa "Shenandoah". Samoihin aikoihin hän sai roolin NBC:n saippuasarjasta "The Doctors". Kun hänen roolihahmonsa kirjoitettiin ulos sarjasta, Frakes muutti Los Angelesiin ja esiintyi pienissä rooleissa monissa 1970- ja 1980-luvun suosikkisarjoissa. Hän teki säännöllisiä esiintymisiä televisiosarjoissa "Viinitila Falcon Crest" ja "Jaettu maa" ennen Star Trekiä.